text:
Kralendijk – Ya a pasa un aña ku nos aki na Boneiru, meskos ku henter mundu, ta bibando ku e viro di Covid-19, i nos ta konsiente ku lo bo no ke tende otro storia tokante di Covid-19. Pero tòg. Laga nos para ketu un ratu i realisá ku e pandemia aki ta representá e momentu mas krítiko den e historia hóben di Boneiru. Historia lo konta nos futuro generashon, kon nos a lucha, kon nos a sufri i mas importante ainda, kon nos komo hende i komo un pueblo, a logra dominá e viro di Covid-19. Imaginábo e forsa interno, e abilidat pa perseverá i e konfiansa ku nos lo duna na nos futuro generashon, si nos para huntu i kuida otro, pa nos logra e viktoria.
Esaki ta nifiká ku pa nos empoderá nos futuro generashon, pa nan sigui kana ku konfiansa pasobra nan antepasadonan a logra kombatí i dominá un viro ku e okashoná desaster den hinter mundu, nos mester aktua awor. Nos ta yegando final di e trayekto, pero meskos ku tur kos; ‘e último pasonan ta esnan di mas difísil, pero tambe mas nesesario’.
Awor a yega e momentu pa di bèrdat nos demostrá ku nos ta e real kuidadó di nos ruman. Bira kara den pensamentu i pensa riba bienestar di bo ruman. E akto aki, lo yuda nos fortifiká nos determinashon di mantené nos na tur reglanan stipulá, pa e viktoria yega mas rápido posibel.
E desishon ku realmente ta demostrá ku nos ta kuidadó di nos ruman, ta e desishon ku hopi di nos ya a tuma i ku hopi di nos ainda tin nos dilanti. Ta trata di e desishon pa Bakuná. Na nos pareser, medianan sosial, a difikultá e desishon final riba toma òf no di e Bakuna. Di tur parti di mundu i na tur momento di dia, hendenan ku tin otro pensamentu basá riba otro teoria ta manda mensahenan ku a yega direkto riba bo telefon. E mensahe nan aki sinembargo ta plantia un problema sin nunka duna un solushon.
Pa e motibu aki, nos komo partido polítiko responsabel i ku ta konsiente ku bakunashon ta É salida di e pandemia aki, ta tuma e posishon, di urgí tur hende pa registrá i bakuná mas rápido posibel. Tuma e bakuna pasobra bo ta e real kuidadó di bo ruman, tuma e bakuna pa protehá bo mes i bo famia, tuma e bakuna pasobra bo ke empoderá nos futuro generashon i finalmente tuma e bakuna pa Boneiru por sigui kana dilanti.
Historia lo konta ken nos tabata, historia lo konta kon nos a uni i kuida, historia lo konta kon un pueblo chikitu pero ku fe den Dios i konsiderashon pa otro, a logra dominá covid-19.
Laga nos hasi nos parti awe pa mayan historia konta nos kuenta.


c: text/html

text:
Diasabra awor dia 2 di juli na Hoya Lush Café (Plaza Daniel Leo) lo tuma luga e final di e celebracion di luna di orguyo (Pride Month). Esaki lo ta un cu un fiesta grandi cu diferente atraccion. Lo tin un gran cantidad di dj y tambe presentacion live di diferente Drag Queens. Ademas lo tin varios cantante cu tambe lo duna nan presentacion. Banda di celebracion ta importante tambe pa enfoca riba e conscientisacion riba e anochi aki. Lo tin diferente discurso di organisacion LGBTQIA+.
Algun artista y djs cu lo ta riba e escenario ta DJ Solar Plexus, Dj Vibes, Steffie, Milan y pa culmina e anochi Dj Camila Gil. Tambe algun di e drag shows lo ta di The Giandiva, Tazha G y hopi mas. E famoso presentado Cassia Kattah lo anima e anochi. E anochi aki ta uno perfecto pa celebra orguyo y diversidad. E evento lo cuminsa 7:00 di anochi. Pa carchi por yama 7430697 of por cumpr’e na porta tambe.
Aruba Pride tin e sosten di Aruba Gay Guide cu a organisa e prome evento di Pride na Aruba na aña 2021 como un iniciativa pa promove visibilidad y tambe pa duna e comunidad LGBTQIA+ di Aruba y su bishitantenan un espacio sigur unda por celebra Orguyo y Diversidad.
Aruba Pride 2021 tabata un exito y e aña aki e Aruba Pride 2022 lo duna un show mas grandi.

robotstxt: allowed

filter: keep


text:
Entrante dialuna dia 22 di augustus, no por tira taira na dump mas, den un esfuerso pa cada bes limita e oportunidad di candela descontrola riba e landfill. A yega na un acuerdo pa entrega taira na Ecotech cu lo procesa e taira pa despues Carentra recicla e taire den produccion di diesel. Pero, ta considera taira mescos cu desperdicio, di cual ta cobra Afl. 190 pa ton, cu ta encera un averahe di mas o menos 3 florin pa un taira normal di auto chikito.
Darral Erasmus, propietario di Jay’s Tire Shop, a bisa cu nan no ta para solamente p’e tire shopnan, pero pa pueblo di Aruba. Aña pasa den luna di september nan tabata paga Serlimar solamente 15 florin pa ton di taira ora tira afo na dump. Den luna di october esaki a bira 60 florin. Dia 22 di juli ultimo, Minister Ursell Arends a indica cu desde 22 di augustus mester paga 240 florin pa ton di taira na EcoTech. El a indica cu esey ta un aumento di 400%, pesey nan a sinta tres siman pasa. Aki a trece e punto dilanti cu nan no ta di acuerdo ta subi asina hopi den un solo biaha, di 60 pa 240 ta 400%. Nan a sinta bek cu nan stakeholders dos siman pasa y awo a bin c’un prijs di 190 florin pa ton.
Diaranson un grupo di tire shop a reuni y no tabatin un solucion concreto, aunke a lansa varios pregunta na e mandatario. Erasmus a sigui splica cu diahuebs e asociacion di tire shop a sinta y a yega na e decision cu entrante dialuna awo nan no ta tuma taira mas. Lo cambia taira pa cliente pero cu e cliente mes tin cu bay cu su taira y mira con e ta deshaci di dje, entre otro door di hib’e Ecotech of Carentra na Barcadera.
Darral Erasmus a splica con e proceso ta ora di hiba e taira na EcoTech, unda cu nan ta kibra e taira na pida pida chikito y ta hib’e Carenta. Aki Carenta ta traha cu e taira y ta combirtie den fuel oil. E oil fuel aki den pasado nan a bende cu diferente laundry na Aruba, pero nan a stop esey, el a expresa. Den e reunion di diaranson ultimo nan no tabata sa kico pa haci cu e producto. Asociacion di bendedonan di taira a bin cu e idea di por ta bend’e cu Colombia of haci algo cu nan y asina ey por gana algo di e tairanan. El a enfatisa cu desde dialuna awo tire shopnan miembro di nan asociacion lo cambia taira pa cliente pero manda e cliente mes cu e taira bek.
Pa loke ta e prijs pa ton di taira, Darral Erasmus a splica cu a baha e prijs na 190 florin, pero e tire shopnan ta mira e resultado di e size manera di scooter te size 14 tin di paga 5 florin pa taira. Aunke cu prijs pa taira chikito ta start na 3 florin pa taira, pa loke ta e tairanan di SUV, size 16 te 20, tin di paga 9 florin na cada tire shop, mientras taira di truck ta 25 florin pa cada un. Segun Erasmus, nan ta biba e dolor di pueblo. E mes ta deal cu mama soltero, tata soltero, 60+ y mirando e situacion cu awa y coriente ta bay subi, gasolin ta fluctua pero depende prijs di petroleo.
Su punto ta cu nan no kier pone mas presion riba esunnan cu ta den mas necesidad. “Nos cu ta bende taira second hand, ta mira e dolor di esunnan ey. P’esey ta para awe pa e pueblo”, el a expresa.
TAIRA TIRA ROND
E accion aki por tin repercusion pa medio ambiente, unda por haya taira tira den mondi. El a bisa cu esey ta un duele cu nan tin, pasobra e decision aki no tabata facil pa nan. Nan sa cu tur ta Aruba, pero su persona personalmente no kier pa ningun hende tira nan taira den mondi. No ta bunita pa tin un medio ambiente cu taira benta rond. E kiermen esey ta un duele cu nan tur a papia riba dje.


text:
History
1. Historia di e desaroyo olimpico Arubano
Na aña 1952 shete futbolista Arubano a wordo selecta pa forma parti di e seleccion Antiano pa bay e Weganan Olimpico na Helsinki, aya na Finlandia. Despues di e olimpiada aki a dura te cu e Olimpiada di 1976 na Montreal na Canada unda cu un atleta Arubano, esta Willem ‘Tico’ Maduro, a ser selecciona den ramo di judo, pa participa na e weganan olimpico. E siguiente biaha despues di 1976, cu a selecciona atleta pa participa na un wega olimpico tabata na aña 1984. Aki a selecciona 3 atleta, esta Esther Croes y Nicole Hoevertsz den ramo di landamento sincronisa y Evelyn Farrell, coredo den ramo di coremento duro riba 100 y 200 meter. Cu nan tambe a cera e era den cual e atletanan Arubano ta forma parti di e delegacion di Nederlands Antilliaans Olympisch Comité (NAOC). Despues di 1984 varios atleta Arubano a keda selecciona pa participa na weganan olimpico. Awo e atletanan aki a cay bou di auspicio di Comite Olimpico Arubano. E cantidad di deporte, disciplina y evento, na cual e atletanan Arubano a participa tabata varia di un wega olimpico pa un otro.
Pues ta for di 1952 caba cu e atletanan Arubano a participa na weganan olimpico. Na 1952e bandera cu Ergilio Hato a carga na e ceremonia di apertura tabata e tricolor Hulandes. Remarcabel ta cu ya for di 1950 Nederlands Antilliaans Olympisch Comité tabata miembro oficial di e Comite Olimpico Internacional y a keda miembro di e movemento olimpico te cu juli 2011. Consecuentemente e delegacion Antiano a bay e weganan olimpico na 1952 bou auspicio di Nederlands Antilliaans Olympisch Comité. Prome cu introduccion di e status aparte, entrante 1 januari 1986, Aruba tabata forma parti di Antias Hulandes y como tal a participa na e Weganan Olimpico na Montreal na Canada na 1976 y na Los Angeles na U.S.A. na 1984 como miembro di e delegacion Antiano y a cay bou auspicio di Nederlands Antilliaans Olympisch Comité.
Historia y desaroyo estatal di Antias di cinco
Pa loke ta toca e historia estatal di Antias di cinco e situacion a cambia riba
10 di october di 2010. Antias di cinco a stop di existi como pais autonomo den
Reino Hulandes. Corsou y Sint Maarten a bira paisnan autonomo den Reino
Hulandes. Bonaire, Sint Eustasius y Saba a bira bijzondere gemeenten di
Hulanda, e asina yama ‘openbare lichamen’. E desaroyo estatal despues di e
fecha akiriba menciona tabata tin consecuencia p’e miembresia di Nederlands
Antilliaans Olympisch Comité den e movemento olimpico. E decision pa anula
e miembresia di Nederlands Antilliaans Olympisch Comité a wordo tuma pa
e directiva ehecutivo di Comite Olympico Internacional y na juli 2011 den un
sesion di Comite Olimpico Internacional na Durban na Sur Africa e decision
aki a keda ratifica. E atletanan di Corsou y di Sint Maarten cu kier participa
na e weganan olimpico por haci esaki via Comite Olimpico Arubano of
via Nederlands Olympisch Comité, pues sea atleta cu ta representa
Aruba of Hulanda.
Historia y desaroyo estatal di Aruba den Reinado Hulandes
Prome cu 15 december 1954 Aruba tabata parti di e colonia Hulandes Curaçao
en onderhorige eilanden. Entre 1951 te cu introduccion di Statuut entrante 15 di
december 1954, e parti aki di reino tabata conoce un Interim-Regeling, cu tabata
e fase transitorio bayendo pa e Statuut. Cu e introduccion di Statuut Aruba a
bira parti di e pais di Antias Hulandes (Antias di seis). Antias Hulandes a bira un
pais autonomo den reino Hulandes. Aruba a sali for di Antias Hulandes entrante
introduccion di e status aparte pa Aruba riba 1 januari 1986. Aruba a bira un
pais autonomo den reino Hulandes. Antias di seis a bira Antias di cinco.
2. Fundacion y reconocimento di Comite Olimpico Arubano
Aruba tin su propio Comite Olimpico Nacional cu yama Comite Olimpico Arubano, cu a wordo funda na 1985. E fundadonan ta 14 Federacionnan Nacional di Deporte Arubano. Na 1986 Comite Olimpico Arubano a haya reconocimento oficial di su madre organisacion Comite Olimpico Internacional. Como tal e ta forma parti di e movemento olimpico. Su mision, manera e ta pa cada comite olimpico nacional, ta pa desaroya y proteha e movemento olimpico den su pais y ta haci esaki di acuerdo cu e Carta Olimpico. Segun stipula pa e Charter, Comite Olimpico Arubano ta autorisa pa manda atletanan weganan olimpico.
Pues, e miembresia oficial di Comite Olimpico Arubano ta encera entre otro cu participacion di atletanan Arubano na e weganan olimpico cu for di e tempo ey ta cay bou di Comite Olimpico Arubano. Tabata un momento importante den e historia deportivo y olimpico Arubano ora cu e atletanan Arubano por a participa na e weganan olimpico representando nan propio isla, esta Aruba. Un otro desaroyo importante pa e deporte Arubano, cual tambe como consecuencia di e cambio estatal na 1986 ta cu entrante 1986 Aruba a haya su propio federacionnan di deporte y esakinan awo padilanti ta independiente di e organisacionnan ruman deportivo cu ta pertenece na Antias Hulandes. E prome biaha cu e atletanan di pais Aruba a participa na e weganan olimpico como atleta di pais Aruba tabata na e Weganan Olimpico di Seoul na Sur Korea na 1988. Resumiendo: Aruba den tres ocasion, y esaki desde 1952 tabata tin atleta cu a participa na e weganan olimpico cu den e tempo ey a cay bou auspicio di Nederlands Antilliaans Olympisch Comité y desde 1988 Aruba bou auspicio di Comite Olimpico Arubano a participa na 8 weganan olimpico. E Weganan Olimpico di 1988 tabata e prome wega olimpico, despues di status aparte, cu Aruba como pais a participa aden. Te cu e Olimpiada di Rio un total di 46 atleta a participa na e eventonan aki. Te cu awo Aruba no a logra gana un medaya.


text:
E shimis cu Kate Perry a luci den e video Electric a ‘sold out’ den un dia na Matches Fashion, un tienda di luho importante den e industria di moda. E diseño crea pa e marca peruano Escvdo y elabora na man pa artesanonan di e region di Huaraz, a supera tur expectativa di cumpradonan di e plataforma online britanico y den menos di 24 ora nan a caba cu tur e mercancia poni na benta, E prijs di e ABANICO dress ta surpasa 1000 dollar. E shimis ta brei na man pa varios artesano peruana y el a ser pidi pa diferente retailers rond mundo, entre nan Matches Fashion. Incluso e stock a caba prome cu Katy Perry a luci e creacion den e video Electric.
“Ora nos a haya sa cu el a scoge nos a bira super contento, pasobra tabata e reafirmacion cu e diseño peruano ta posicionando internacionalmente”, e fundado di Escvdo, Chiara Macchiavello a bisa.
“E exito aki ta representa e esfuerso grandi di e sector pa e caminda corecto a traves di sosteniblidad expresa den e comercio husto, e responsabilidad social y e balor di nos tradicionnan, el a añadi.
Actualmente, Escvdo a eleva su propuesta comercial na diferente tienda online y retailers, ademas di ta obtenibel na diferente boutique y tiendanan mundialmente.


text:
E tim di Vriendschap Eendracht Sterken Tegen Alles (VESTA) tambe a klasifiká pa e di dos seri di weganan pre-final den promé divishon di Federashon Futbòl (FFK), esta ‘Kaya 4’. E ekipo di Buena Vista i bisendario a gana ayeranochi, djasabra 2 di mei 2018, ku skor di 2-1 di Inter Willemstad.
E kampionato di futbòl di Kòrsou den divishon máksimo di FFK, a hunga dos buelta preliminar i awor ta den ‘play-off’ ku ta konsistí di dos fase: seri di wega entre seis tim (Kaya 6) pa despues pasa pa e di dos etapa di weganan pre-final entre kuater ekipo (Kaya 4).
VESTA a bira e di tres tim ku ya a sigurá su partisipashon den e próksimo buelta di ‘play-off’, ora ku ela gana ayera di Inter Willemstad ku skor di 2-1. Stallone Isenia na di 13 minüt a pone e ekipo di Kintjan i bisendario dilanti: 1-0. Mirco Colina Jr na di 39 minüt a empatá e wega i Harold Vargas na di 46 minüt a sigurá e triunfo p’e tim di Buena Vista: 2-1.
E triunfo a nifiká ku VESTA a yega 7 punto for di 4 wega, ku ta produkto di 2 viktoria (riba i 1 empate. Fuera di Inter Willemstad, e tim a gana tambe di Centro Dominguito (1-0) i a empatá ku Skèrpènè 1-1.
Jong Holland tabata e promé tim ku a sigurá su klasifikashon pa ‘Kaya 4’. E tim trikolor tin tambe 7 punto, pero for di 3 enkuentro: 2 triunfo i 1 empate. E kampion dje kompetensia regular -esta e 2 bueltanan preliminar- den ‘Kaya 6’ a gana di Undeba (2-1) i Inter Willemstad (3-0), miéntras ku ela tabla 0-0 ku Skèrpènè.
Por sierto ku Skèrpène ku su viktoria di 1-0 djabièrnè ei riba Union Deportivo Bándabou tambe a klasifiká pa ‘Kaya 4’. E tim di Fraternan di Scherpenheuvel den ‘Kaya 6’ te ainda a gana 2 wega i tabla 2. Fuera di Undeba ela superá tambe Inter Willemstad (2-0) i a empatá pues ku Jong Holland (0-0) i VESTA (1-1).
Den e lucha pa e di 4 puesto den ‘Kaya 4’ e tim di Centro Dominguito tin mihó chèns, pasobra e tin ku hunga 2 wega i e otro timnan a sobra 1 wega só. E kampion di Kòrsou tin aktualmente 3 punto i sí e empatá òf gana awenochi di Jong Holland, elo keda ku e mihó kartanan. Sí e tabla ainda e tin un chèns mas pa klasifiká basta sí e gana di Skèrpènè riba djasabra 9 di yüni.
Undeba tambe tin chèns pa klasifiká ainda, pero esaki ta depende sí e gana di Inter Willemstad riba djabièrnè 8 di yüni aki i tambe riba prestashon di Centro Dominguito. Por sierto ku e kampion di Kòrsou ta hunga awenochi kontra di Jong Holland den Stadion Ergilio Hato di Sentro Deportivo Kòrsou (SDK) na Brievengat. E wega ta kuminsá 6’or di atardi.


text:
Willemstad – Pa kumplí ku Lei di Konsenso di Reino, gobièrnu ta kumisá publiká lista di amtenarnan ku tin outorisashon pa firmá. Minister di Finansa ta mantené un registro ku nòmber i funshon di amtenarnan ku tin outorisashon di firmá, ku ta komprometé gobièrnu ku un obligashon finansiero.
Komprometé gobièrnu ta sosode por ehèmpel na momentu ku a base di desishon un amtenar firmá un bestelbon pa un kompania entregá produkto i/o duna servisio na gobièrnu. Pa gobièrnu ta hopi importante pa e kompania ta na altura di amtenar ku ta outorisá pa firmá. Pa medio di e firma aki e amtenar ta mará gobièrnu finansieramente.
Pa aklarashon mester bisa ku pa téknikamente por tin kòntròl riba separashon di kada funshon ku un amtenar ta ehersé, ta preferá di mira sierto funshon separá di otro. Atrabes di separashon di funshon ta krea un mihó bista riba interes kontradiktorio pa por manehá prosesonan funshonal i asina evitá oportunismo.
E funshonnan ku kier mira separá ta:
E funshon ku ta disponé di outorisashon pa firmá: e ta duna tarea, den e kaso aki, ta mara gobièrnu na un terser partido.
E funshon ku ta warda bienes: e ta warda bienes i ta entregá bienes na e funshon ku tin outorisashon pa firmá.
E funshon ku ta registrá: e ta registrá enkargo, distribuí konfirmashon di ehekushon den e sistema atministrativo finansiero outomatisá, pues henter e proseso di manehá i ehekutá servisio di gobièrnu.
E funshon ku ta kontrolá: e ta kompará datos den e sistema atministrativo finansiero ku realidat i tambe kontrolá i inbestigá ku kumplimentu ku lei i regla a tuma lugá.
E funshon ku ta ehekutá: e ta ehekutá un enkargo pa e funshon ku tin outorisashon pa firma.
E registro ta kontené siguiente dato: te kua montante por firma pa bia i pa kua akto nan ta outorisá pa firmá ku tin konsekuensha pa lei. Gobièrnu ta publiká e registro despues di kada kambio, pero en todo kaso ta publiká un ‘update’ kada 6 luna. Publikashon di e registro ta tuma lugá riba website di gobièrnu riba página di Ministerio di Finansa.


text:
E Naturalesa “Sekreto” di e Sinku Prinsipionan di Yoga, Part 3
Yoga ta simplemente un práktika di salú i relahamentu òf su origen, naturalesa, i propósito ta unu mas profundo?
Den e di tres parti aki di nos estudio nos ta sigui konsiderá e 5 Puntonan (Prinsipionan) di Yoga. Nos ta trata akinan e di tres prinsipio: Relahamentu Apropiá (Savasana).
Relahamentu Apropiá
E di tres prinsipio di Yoga ta, Relahamentu Apropiá (Savasana). Tin tres método ku ta wòrdu usá pa yega na un relahamentu kompletu. Esakinan ta: 1. Relahamentu Físiko, 2. Relahamentu Mental, i 3. Relahamentu Spiritual. Mi kier pa nos para ketu un ratu na e último aki, esta Relahamentu Spiritual.
Guru Swami Vishnu-devananda a bisa asin'aki, “No importá kon un persona trata di relahá e mente, tur tenshon i prekupashon no por wòrdu kita kompletamente te ku ora e persona alkansá relahamentu spiritual.” Mi ta kompletamente di akuerdo akinan ku Vishnu-devananda su rekonosementu di e importansia di e estado spiritual di e persona. Ma tende kiko e ta sigui bisa,
“E yogi (praktikante di Yoga) ta identifiká su mes ku esun ku ta yena tur kos, e todo-poderoso, e todo-pasífiko, i gososo self, òf konsiensia puru interno. E sa ku e fuente di tur poder, konosementu, pas i forsa ta den e self, no den e kurpa. Nos ta afiná na esaki dor di afirmá e naturalesa real, esta ku ‘T’ami ta e konsiensia puru ei òf e self.’ E identifikashon ku e self aki ta kompletá e proseso di relahamentu.”
E self ku Guru Vishnu-devananda ta papia di dje akinan, i ku kua e praktikante di Yoga tin di identifiká ta e dios di hinduismo panteista. Pues loke Vishnu-devananda ta bisando, ta ku nos ta alkansá relahamentu spiritual, relahamentu perfekto, ora nos realisá ku nos ta dios.
Nos ta Dios?
Esaki ta un pensamentu totalmente falsu i apsurdo; un falsedat klaramente komprendibel pa kada unu ku ta kapas na simplemente usa nan sentido rashonal i lógiko. Den su buki The Case for Christ, e zjurnalista Lee Strobel ta relatá su entrevista ku Louis Lapides, un Hudiu mesianiko. Strobel ta skirbi asin'aki,
“Tabata na 1969. E kuriosidat di Lapides a hib’é na bai bishitá Sunset Strip pa hasi bofon di un evangelista ku a mara su mes na un krus di ocho pia pa protestá e manera ku doñonan di bar a logra kore kuné for di su negoshi. Einan riba alsera Lapides a topa algun Kristian ku a drenta den un debate spiritual kuné.
Ku un tiki arogansia, el a kuminsá manda filosofia Oriental riba nan. ‘No tin niun Dios eifó,’ el a bisa, mustrando na shelu. ‘Ta nos ta Dios. Ami ta Dios. Bosnan ta Dios. Bo tin ku simplemente realisá esei.’
‘Wèl, si bo ta Dios, dikon bo no ta krea un baranka?’ un persona a kontestá. ‘Djis laga algu aparesé. T’esei ta loke Dios ta hasi.’ Den su mente drogá Lapides a imaginá ku e tabata tene un baranka. ‘Si, wèl, ata un baranka’ki,’ el a bisa, ekstendiendo su man bashí.
E Kristian a hari. ‘T’esei ta e diferensia entre abo i e berdadero Dios,’ el a bisa. ‘Ora Dios krea algu, tur hende por mir’é. E ta ophetivo, no suphetivo.’ E palabranan ei a pone Lapides para ketu. Despues di a pensa riba e asuntu un ratu, el a bisa su mes, ‘Si mi haña Dios, e mester ta ophetivo. Mi ta kla ku e filosofia Oriental’aki ku ta bisa ku tur kos ta den mi mente i ku mi por krea mi propio realidat. Dios mester ta un realidat ophetivo, si e mester tin kualke nifikashon mas leu ku mi propio imaginashon.’”
Nos ta haña den e relato aki un fuerte argumento rashonal i lógiko kontra e pensamentu ku nos ta dios. Konsekuentemente, e método ku praktikantenan di Yoga ta presentá pa e ser humano alkansá relahamentu spiritual, ta un método basá riba un mentira, un fantasia.
Berdadero Relahamentu Spiritual
Pero, e ta posibel pa hende bin eksperensiá relahamentu spiritual? Si! Den Beibel, kua ta e úniko skrituranan ku a proba di ta altamente konfiabel i divinamente inspirá, nos ta lesa eksaktamente kon esaki por tuma lugá. Den Mateo 11:28-30 Hesus ta bisa asin’aki,
“Bin serka Mi tur ku ta kansá i kargá, i lo Mi duna boso sosiegu. Tuma Mi yugo riba boso, i siña di Mi, pasobra Mi ta mansu i umilde di kurason; i boso lo haña sosiegu pa boso alma. Pasobra Mi yugo ta suave i Mi karga ta lihé.”
Esaki no ta e palabranan di un guru òf un simpel lider religioso; nan ta e palabranan di unu infinitamente elevá; unu kua su konsebimentu, su nasementu, su naturalesa, su obranan, i su siñansanan nunka a ser igualá, i nunka tampoko lo por ser igualá. Mi ta papiando’aki di e úniko i perfekto Lamchi di Dios ku a duna Su bida, p’asina hende por tin bida. Mi ta papiando’aki di e úniko ku a triunfá riba graf i morto; mi ta papiando’aki di Hesus, kende ta e úniko i perfekto Salbador di mundu. Ta e ta esun ku por, i ke duna nos sosiegu.
Den e di kuater parti di e estudio nos lo sigui analisá e otro puntonan (prinsipionan) di Yoga. Si bo ke lesa e di dos parti di e estudio aki, klik aki. Konsiderá pa registrá pa un di nos kursonan den apologia. Asinaki lo bo risibí un preparashon sistemátiko i na nivel, i tambe lo bo sostené e website aki.


text:
ORANJESTAD - 28 september 2021
Dentro di algun siman na diferente Botica na Aruba, comunidad lo por cumpra un COVID-19 ‘self test’ of ‘thuitest’y haci nan propio COVID-19 test den confortabilidad di nan cas. Recientemente DVG hunto cu IVA a yega na un consenso riba loke ta exigencianan cu e ‘thuistest’ mester cumpli cu ne pa e por wordo permiti y uza na Aruba. Despues di a delinea e criterianan, awor ta sigui e proceso unda boticanan (via IVA) por cuminsa cu e proceso di importacion di e testnan. Ta premira cu pa mita di oktober 2021 e testnan lo ta riba mercado na diferente Botica rond di Aruba.
Factornan cu a hunga un rol den e decision pa introduci e posibilidad pa ‘thuistest’ na e momentonan aki ta como lo siguiente:
Estudionan recien ta mustra cu tin algun di e tipo di testnan aki cu ta mustra un grado di sensitividad y specificidad aceptabel den diferente gruponan (sub-populacion).
Nos ta drentando den otro fase den e pandemia unda cu poco poco mester bai wak con por minimalisa interferencia den nos bida diario y nos sociedad, incluyendo den e sector di educacion fisico y e sector comercial. E ‘thuistest’ ta un tool cu lo por yuda brinda un poco perspectiva den esaki.
E introduccion di e ‘thuistest’ no lo afecta nos strategia primario di test casonan sospechoso. E lo ta un adicion na, y no un reemplazo di, nos maneho actual.
Actualmente esnan sin sintoma (cu no ta bai biaha), no por yega facilmente na un test di COVID-19. Pa haci esaki mas accesibel, dentro di corto esnan sin sintoma cu kier sa si nan tin COVID-19, por paga pa haci e COVID-19 test na un laboratorio acredita of por cumpra un ‘thuistest’ obtenibel na diferente Botica na Aruba.
Na e momento aki Aruba tin e capacidad pa confirma/verifica e resultadonan positivo di un ‘thuistest’ pa medio di un PCR test.
Gobierno di Aruba a tuma nota cu tin un demanda pa e ‘thuistest’ primordialmente den sector priva/hotelero/comercial.
Ta hopi importante si pa comunidad ta na altura cu e resultado di un ‘thuistest’ no ta un diagnostico oficial. Cu esaki nos ta referi na por ehempel, si un persona su ‘self test’ sali positivo, e persona mester haci un PCR test na un laboratorio acredita pa verifica e resultado. Sin esaki, DVG no lo tuma contacto cu e persona pa contact tracing y gastonan di isolacion no lo wordo cubri door di SvB. Den caso cu e ‘thuistest’ sali negativo mester semper considera cu e test por ta un ‘false negative’ debi cu por ta e persona a test mucho trempan of por ta no a tuma e muestra debidamente.
‘Thuistest’ ta wordo introduci den cuadro di screening unda cada ciudadano tin den su man e poder pa test su mes y stop e posibilidad di sigui transmiti e virus pa otro persona. Meta di e ‘thuistest’ ta pa detecta infeccionan adicional cu COVID bou di ciudadanonan cu no tin sintoma of esnan cu sintoma (leve) pa cual di un manera of otro un PCR test ta limita. Mester recorda tur hende cu den caso cu tin sintoma, e recomendacion ta keda pa subi riba e pagina https://covid19test.healthapp.aw y pidi un codigo pa hasi un afspraak pa test of tuma contacto cu dokter di cas pa hasi un PCR test na un laboratorio acredita.
Pa conclui, ta importante pa menciona cu e introduccion di e ‘thuistest’ no ta bin sin posibel riesgonan, pero en combinacion cu informacion corecto y responsabilidad propio di nos ciudadanonan, e por yuda duna un bista riba e casonan di COVID-19 den nos populacion y contribui na un reducion di e casonan si esnan cu test positivo cu un ‘thuistest’ sigi e proceso manera debe ser.


text:
Recientemente tabata tuma lugar varios reunion informativo den e barionan cu por keda afecta pa pasada di un tubo nobo, e biaha aki di gas natural pa WEB. Esey no mester aprecia ni elogia, e ta un obligacion gubernamental y di e compania cu ta bay realiza e proyecto. Pero, ta bon cu nan a cumpli. Nos no sa si en berdad tur detaye importante a bin dilanti, pero esey nos lo ripara despues.
Sin embargo, parce cu a ālubidaā un partner hopi importante den e asunto aki: Marinierskazerne. E actual tuberia cu tabata construi na inicio di aƱanan 60 di siglo pasa, ta core pasa den nan tereno. E tempo aya no a haci problema di esaki, realmente henter comunidad e tempo ey, mescos cu resto di mundo, no tabata pone atencion na posible peligro di un instalacion asina. Ademas, e tubonan no tabata pa gas y ta presenta menos peligro. Prueba di esaki ta cu nunca a sucede algo grave, aunke nos no sa si esey ta fruto di bon vigilancia y cuido di e tubonan.
En todo caso, for di inicio aƱa pasa Bon Dia Aruba a seƱala cu e biaha aki e situacion di e tuberia riba tereno di kazerne lo ta otro, pasobra ta trata di otro tipo di material cu ta pasa aden, y nos ta den otro epoca, unda tin hopi mas atencion pa e peligronan ambiental y humano cu por ta envolvi. Esey a conduci na december 2021 na un entrevista cu e comandante di Mariniers di e momento ey, cu a declara di desea di sinta na mesa tocante e topico, pero cu e ta keda pendiente di tal consulta.
Awor, y por lesa e detayenan den un entrevista cu e responsable di Mariniers pa e asunto aki den e edicion aki, cu te awe e dirigencia di e base militar no a haya e consulta cu nan ta considera necesario pa atende e asunto aki na e manera debido. Y ta dificil di kita nan razon, pasobra ta trata di un lugar special, unda tin explosivo almacena y unda tin ehercicio ta tuma lugar cu arma di candela. Awor, na ningun momento, ni den e entrevista di december 2021, ni den esun actual, e entidad militar a bisa cu nan tin obhecion contra e proyecto. Henter e asunto ta cu, mescos cu publico en general, nan tambe ta lesa den medionan kico lo ta e proposito. Es decir, cu mientras ta crea e imagen den publicidad cu practicamente tur cos ta cla pa inicia e proyecto, y cu talvez por tene cuenta cu algun observacion o comentario, pero cu por lo demas, nan ta cla.
Awor ta bin resulta cu no a discuti e asunto aki nunca cu e entidad cu tin e obligacion di atende e asunto aki na un manera debido, no solamente for di e interesnan genuino di forza arma Hulandes, pues nos forza arma tambe, sino tambe for di interes di comunidad di Aruba, pa por conta cu un situacion di absoluto seguridad den e asunto aki. Un posible peligro y subsiguiente desastre no ta pa e cuerpo militar so, sino pa nos mes tambe. Mirando e asunto di e angulo aki mester bisa cu no ta nada menos cu un gran falta di respet pa atende e asunto asina. Y sigur si entre december 2021 y awe, e medio aki a publica opinion di e ministro encarga cu energia, cu a declara dia 14 di juni 2022 cu lo tabatin un consulta cu Marinierskazerne. Esey plenamente no ta berdad. Nos por imagina cu e mandatario lo desea di sconde tras di lomba di e compania y e departamentonan concerni, pero esey no ta un ponencia satisfactorio. Esaki ta un asunto cu mester discuti na e nivel mas halto gubernamental, tanto na Aruba como na Hulanda. Y esey, por si acaso e mandatario concerni no ta na altura, ta un asunto cu e mes y su colega di asunto general mester atende. Y por constata cu yegando na casi un aƱa cu ta andando cu e asunto aki, e consulta ey no a tuma lugar.
Como agravante den henter e asunto aki, ta scucha e argumentonan idiota di e compania cu e tuberia aki no ta mas peligroso cu e tubo di bo boter di gas te bo cushina. Realidad ta cu tabatin suficiente accidente grandi na Merca e.o. cu a costa bida di hopi hende, hustamente pa falta di mantencion debido di tuberia… No ta muestra di seriedad si un compania ta bin cu e tipo di argumento aki y ta mal seƱal pa comunidad si ta na e nivel aki nan ta pensa.
Kico ta realmente e problema cu nos ta topa aki atrobe? Cu nos gobierno(nan) ta pone mas atencion na āget the job doneā den pura, sin tene cuenta cu tur aspecto y atende esakinan adecuadamente ora e situacion ta requeri esey. Y den e caso aki, unda tin un situacion nobo cu tuberia cu peligro di explosion, mester a atende e asunto como tal y por bisa awor cu esey no ta e caso. Ademas, si hasta e ministro encarga cu energia ta bisa cu e no conoce e contrato cu e compania, kico ta e problemanan huridico si resulta cu no por pasa e tuberia riba tereno di Kazerne? Nos lo tin un caso ātipo Racetrackā atrobe? Pone tubo a resulta den tira nos un tubo…?


text: KRALENDIJK – Selibon N.V. a duna un demostrashon kon nan ta atendé ku shushi ku ta rekerí atenshon spesial. Ta trata di produktonan kímiko, ku por i ta kontené kosnan kontagioso i mester trata esaki di un manera korekto pa deshasí di nan. Awe tabata promé bes ku Selibon N.V. a duna e servisio pa rekohé shushi for di sentro di karentena. Un vehíkulo spesial a bai na e sentro i a buska e shushi i tres’é dirèkt Landfill pa deshasí di esaki pa medio di un fòrnu spesial. Por a tuma nota momentu ku e vehíkulo a yega Landfill na e área ku ta kima e shushi nan kímiko, kon hendenan di trein spesial kon pa atendé ku e shushi. E shushi ta den saku di plèstik dobbel, loke ta palabra ku esnan ku ta pone e shushi na e sentro di karentena. Ta kue e saku nan di shushi i ta pisa nan i dependé e kantidat ta pone den e fòrnu i kima e shushi. Ta trata di tur loke dòkternan ta usa, entre otro restu di angua, fèrbant ku a limpia herida i kosnan ku a usa pa tratamentu di hende ku posibel vírùs di ‘corona’. Ta bon pa informá ku no ta kore bai bin ku e shushi riba kaya, sinembargo ta move ku e shushi kímiko di e sitio pa Landfill dirèkt. Tin un dia spesial ku personal di Fundashon Mariadal ta deshasí di shushi kímiko na Landfill, kaminda ta kima esaki den e fòrnu, un proseso spesial.


text:
WILLEMSTAD — Wikènt aki lo tin un par di wega hopi interesante den femenino i maskulino. Kuminsando djabièrnè lo bai tin e gran partido ku ta bai entre Dreamteam i Haarlem Power ku ta e kampion i supkampion di aña pasa. Esaki lo tuma lugá na Suvek Ballpark. Despues djasabra tin 2 wega sumamente interesante den femenino.Na Buenavista Ballpark lo tin debut di e 3 refuersonan di Venezuela pa e ekipo di demolition, nan lo topa e fuerte ekipo di Starosa Angels Vanddis. I na Frank Curiel Ballpark lo tin e klèsh entre e number 1 i number 2 di kampionato ku ta Pichingolo Nissan ku rèkert di 5-0 kontra Eagles Softex ku rèkert di 4-1. E wikènt aki tin tur rason pa bo yegá sòftbòl pasobra ta primintí di bira hopi interesante e wikènt aki.
E otro weganan ku lo tin ta:
Djabièrnè na Suvek: Giants vs Suffisant Eagles
Djasabra na Frank Curiel : Soto Cmtc vs Nos tei Curacao office supply
Djasabra na Buenavista : Giants vs Harlem Power
I djadumingu awor lo tin weganan di klasse A henter dia na vèlt di Montaña.


text: WILLEMSTAD – Djaweps 30 di òktober 2014 anochi a sali ku vuelo di Insel Air pa Aruba, un delegashon di Curaçao Sharks Aquatics pa un kompetensia invitashonal di landamentu. Huntu ku e lider di delegashon, coachnan a bai 13 atleta i 4 mayor. Durante di e kompetensia aki Curaçao Sharks Aquatics su atleta nan a kompetí den diferente kategoria di edat maskulino i femenino. Djadumingu 2 di novèmber 2014 e delegashon a regresá kas bek hopi kontentu ku tu nan logronan, Curacao Sharks Aquatics a keda na di 4 lugá den e “Overall Winner” pa klup . Esaki for di 9 klup ku a kompetí. Hopi pabien na tur e atleta nan di parti di tur tres disiplina di Curaçao Sharks Aquatics, landamentu sinkronisá, landamentu i water polo, miembro i mayor nan.


text:
Planea bo negoshi
Calcula e costo pa start bo negoshi
Cuanto placa lo costa pa cuminsa cu bo negoshi? Calcula e costonan pa cuminsa cu bo negoshi pa asina bo por aplica pa un financiamento, atrae inversionistanan y calcula ki dia bo lo tin ganashi.
Contenido
- Calcula e costo pa start bo negoshi prome cu lansamento di bo negoshi
- Identifica bo gastonan pa start bo negoshi
- Calcula cuanto bo gastonan lo ta
- Suma bo gastonan pa haya un imagen financiero completo
- Uza bo calculacion di cuanto e lo bay costa pa cuminsa cu bo negoshi pa haya financiamento
Calcula e costo pa start bo negoshi prome cu lansamento di bo negoshi
E yabi pa un negoshi exitoso ta e preparacion. Prome cu bo negoshi habri su portanan, bo lo tin cuentanan pa paga. Un entendimento di bo gastonan lo yuda bo lansa bo negoshi exitosamente.
Calculacion di e costo pa start bo negoshi lo yuda bo:
- Calcula bo ganashi
- Haci un ‘break-even’ analisis (no tin ganashi, ni perdida)
- Sigura prestamo
- Atrae inversionistanan
- Spaar placa cu deduccion di impuesto
Identifica bo gastonan pa start bo negoshi
Mayoria di negoshi ta cay den un di e tres categorianan: negoshinan fisico, companianan online y compania di servicio. Bo lo encontra diferente gastonan pa start bo negoshi, dependiendo di e tipo di negoshi cu bo tin.
Tin algun gasto pa cuminsa un negoshi comun cu tur negoshi lo tin. Wak e lista aki bao y añadi tur otro gasto cu ta unico den bo negoshi.
- Espacio di bo oficina
- Ekipo y otro cosnan necesario
- Comunicacion
- Utilidad
- Licencia y permisonan
- Seguro
- Abogado y accountant
- Inventario
- Salario di trahadornan
- Publicacion y marketing
- Investigacion di mercado
- Materialnan di marketing imprenta
- Traha un website
Calcula cuanto bo gastonan lo ta
Unabes cu bo tin bo lista di gasto, bo por calcula cuanto realmente nan lo costa. E proceso aki lo ta diferento pa cada gasto cu bo tin.
Algun gasto lo tin un costo bon defini. Permisonan y licencia su costonan ta claro y publica. Bo lo mester calcula otro costonan cu ta menos sigur, manera salario di empleado. Wak online y papia directamente cu mentornan, bendedonan y otro proveedornan di servicio pa wak kico otro companianan similar sa paga pa e tipo di gastonan aki.
Suma bo gastonan pa haya un imagen financiero completo
Unabes bo a identifica bo gastonan di negoshi, bo mester organisa bo gastonan den gastonan di un solo biaha (one-time expenses) y gastonan pa luna.
Gastonan di un solo biaha ta costonan inicial y necesario pa cuminsa bo negoshi. Cumpra e ekiponan importante, contrata un diseñador di logo, y paga permisonan, licencianan y tarifanan ta generalmente considera como gastonan di un solo biaha. Pa impuesto, bo por deduci algun di e gastonan di un solo biaha, cu esaki bo por spaar un tiki cen. Tene bon cuenta cu bo gastonan y papia cu bo accountant ora e momento yega pa entrega bo declaracion di impuesto na Departamento di Impuesto (DIMP).
Gastonan mensual ta inclui cosnan manera salario, huur, y utilidad. Conta por lo menos un aña di gastonan mensual, pero si bo por conta cinco aña ta ideal.
Suma bo gastonan di un solo biaha y bo gastonan mensual pa bo haya un bista di cuanto capital bo lo tin mester y pa ki tempo bo lo mester di dje.
Uza bo calculacion di cuanto e lo bay costa pa cuminsa cu bo negoshi pa haya financiamento
Ta un bon idea pa crea un rapport formal di bo gastonan pa start cu bo negoshi.
Bo kier esaki den un structura claro y facil pa compronde. Inversionistanan y financiadonan lo compara gastoonan cu bo ta spera na bo benta proyecta y asina determina e potencial di bo negoshi pa haya ganashi.Scroll To Top


text:
Diamars anochi den Stadion G .Trinidat a tuma lugar diamars e semi final Copa AVB entre e speranzanan berde di Savaneta LA FAMA VS RCA.
Un partido basta lento den e prome minutnan pero tabata La Fama cu a bay ariba na di 13 minuut.
A sigui cu varios intento di ambos banda. Y na 30 minut RCA ta empata e partido. Despues RCA ta haya un penalty pero e keeper di La Fama Joshua Faro ta saca e bala, kitando e speransa di e tricolornan di Solito. Asina prome 45 minut ta termina.
Den e di dos tempo La Fama y RCA tawata busca e goal di bay ariba pero ta La Fama ta logra esaki den un hugada rápido di contra atake.
Den e wega aki mester bisa tanto e keeper Faro y Jaydon Dania ta esnan cu a destaca pa La Fama cu a kibra invicto y asina ta bay hunga final Copa AVB. Mester bisa esaki ta di 2 final pa entrenador Juel Rodriquez .Disabra lo ta e gran final entre La Fama y Nacional pa 8.30 pm den stadion Guillermo Prospero Trinidad na Dakota.


text:
Aruban Radio DJ Fernando Halman wins a big prize in Holland
Locutor Fernando Halman ta e ganador di Pop Media Award di 2018. Ela ricibi e award aki na EuroSonic NoorderSlag (ESNS) 2019. E hurado nan a yama Halman su autoridad y entusiasmo ta indispensabel pa amante nan di Hip Hop en general y especialmente Hip Hip Hulandes.
Desde 2009, Halman ta locutor di e morning show “Start” riba FunX na Hulanda. Tres (3) aña pasa, ela wordo nomina pa e Pop Media Award tambe. Segun e hurado nan, den e ultimo tres (3) aña nan Halman a sa di eleva su status como e misonario di mas importante pa loke ta Hip Hop, R&B y cualkier otro genero di musica cu ta wordo considera musica urban.
E hurado nan ta wak Halman como un di e motibo nan dicon Hip Hop (Hulandes) tabata mas exitoso na 2018 cu aña nan anterior. Tambe nan a menciona cu e no ta solamente activo riba radio pero tambe den otro media: por wak e DJ regularmente riba talk show na television na Hulanda manera “De Wereld Draait Door” y “RTL Late Night”.
E Pop Media Award to wordo otorga na reportero nan di pop pa nan obra entero, cual atencion particular pa logro nan special den e aña cu a pasa. Otro nominado nan pa e Pop Media Award 2018 tabata Timo Pisart (lead-editor pa 3VOOR12) y tambe documentary filmmaker Teun van Sintmaartensdijk (Buying the Band).
E prome Pop Media Award a wordo otorga na 1994. E ganado nan ta (de orden cronologico):
Bert van de Kamp, Jip Golsteijn, David Kleijwegt, Martin Bril, Tom Engelshoven, Herman van der Horst, Anton Corbijn, Gijsbert Kamer, de redactie van de website 3voor12, Hester Carvalho, Lex van Rossen, Leon Verdonschot, John Schoorl, Leo Blokhuis, Jan van der Plas, Sander Donkers en Eric Corton, DWDD recordings, Saul van Stapele, Mary Go Wild / Mark van Bergen, Atze de Vrieze, Rutger Geerling, Rotjoch and Roosmarijn Reimer.


text:
LES 20
Con e Cuerpo Gobernante Ta Funciona Awe?
Den prome siglo, un grupo chikito cu a consisti di “e apostelnan y e ancianonan na Jerusalem” a fungi como cuerpo gobernante, esta, un directiva cu a tuma decisionnan importante na interes di henter e congregacion di cristian ungi. (Echonan 15:2) Pa nan por a yega na un decision unanime, nan mester a analisa loke e Scritura ta bisa y sigui guia di spirito santo. (Echonan 15:25) Awe ta mescos.
Dios ta uza e Cuerpo Gobernante pa haci su boluntad. E ruman hombernan ungi cu ta forma parti di e Cuerpo Gobernante tin gran interes den e Palabra di Dios. Ademas, nan tin hopi experencia riba e tereno di organisa e trabou di predica y den trata asuntonan spiritual. Tur siman, nan ta reuni pa trata e necesidadnan di e hermandad mundial. Mescos cu den prome siglo, nan ta duna instruccion basa riba Bijbel via carta, superintendente biahero y otro medionan. Esaki ta pa yuda e pueblo di Dios pensa y actua na un manera uni. (Echonan 16:4, 5) E Cuerpo Gobernante ta supervisa preparacion di cuminda spiritual, ta anima tur ruman pa duna prioridad na e trabou di predica e Reino y ta supervisa nombramento di ruman homber pa puesto di responsabilidad.
E ta sigui guia di spirito santo. E Cuerpo Gobernante ta sigui e guia di Jehova, e Soberano di Universo, y Hesus, Cabes di e congregacion cristian. (1 Corintionan 11:3; Efesionan 5:23) Miembronan di e cuerpo aki no ta considera nan mes lider di e pueblo di Dios. Al contrario, mescos cu tur otro cristian ungi, nan ta “sigui e Lamchi [Hesus] unda cu e bay.” (Revelacion 14:4) E Cuerpo Gobernante ta echt aprecia e oracionnan cu nos ta haci pa nan y pa nan trabou.
-
Ken a forma parti di e cuerpo gobernante di prome siglo?
-
Con e Cuerpo Gobernante di awe ta busca e guia di Dios?


text:
E variabel aki ta depende riba e pais i por varia hopi. E ta uzá pa indiká ta kon e pais a yega na su fundashon. Ku mayoria pais, esaki por ta "Independensia". Lokual ta sigui den eventonan_di_fundashon ta ki evento òf eventonan a pone ku e pais a haña su independensia. Ku otro manera Kòrsou, e ta "Eilandgebied den Antias Hulandes" i ku Aruba e ta "Pais den Reino Hulandes". Eventonan ku a yega na esaki ta e Statuut di 1954 i status aparte na aña 1986, respektivamente.
Nota: Pa algun hende, e predefinishon aki por ta un poko kompliká. Si mester di ayudo, wak kua página ta link aki, i wak kon e predefinishon tabata uzá den un di e artíkulonan.


text:
Durante su entrevista diaranson merdia den Enfoke, lider di Partido di Pueblo Arubano (AVP), mr. Mike Eman a reacciona riba e declaracionnan haci recientemente pa colega parlamentario Miguel Mansur di Accion 21. Mansur lo a haci un atake personal den Eman su direccion basa riba un encuesta cu el a laga traha recientemente y lo ta indica un rechaso pa politiconan cu mas experiencia. Eman ta kere hustamente e tipo di actitud y ponencia aki ta forma parti di loke mester percura pa cambia cu tempo na Aruba, ya cu no ta aporta nada positivo na e pais y ta lamenta cu e atake a bin hustamente for di Mansur, un politico cu den pasado su mes a saca man pa defende for di atake di otro politico.
E ta referi na e momento durante un debate aña pasa ora cu tur participante tabatin un as (comodin) pa uza ora cu no tabata nan beurt pa papia, pero toch kier a bisa algo. E oportunidad ey cu, en realidad tabata destina pa defende cada ken su partido of nan mes, Eman a uza pa defende Mansur ora cu Evelyna Wever-Croes a atac’e como un persona cu a caba di yega Aruba y no sa di nada. Eman a bisa cu el a haci esey riba e conviccion cu cualkier persona profesional of otro cu si a yega Aruba ayera of e tabat’ey di tur tempo, pero e kier yuda y contribui na e pais, e atake ey sigur no ta na su luga.
Pa e motibo ey Eman ta ironico cu Mansur si a opta pa rebaha su mes na e nivel aki. A categorisa cu Eman y AVP su pensamentonan cu no ta di e tempo aki mas, pero Mansur mes ta practica un politica di Sr. Nel Oduber pasobra ta e tipo di política aki di purba stigmatisa hende y haci profiling. Como ehempel, Eman a duna e biaha cu Oduber a yama tur polis na Aruba pa padvinder; esunnan di Raad van Advies ora nan bin cu conseho negativo a bisa cu nan ta un team di domino y e maestronan di scol den protesta grandi pa nan salario, a bisa cu nan no ta traha, cu merdia nan ta duna poco bijles anto anochi ta bay casino.
“E tipo di mentalidad ey no ta pas den hendenan cu ta bisa cu nan kier ta parti di un politica nobo; e tipo di profiling ey. Na Merca tabatin un eleccion caminda Hillary Clinton a yama tur e votadonan di Trump pa deplorables (bagaso) y nos sa kico a pasa cu Hillary Clinton despues cu e no a gana eleccion. Mitt Romney a yama cierto momento tur e votadonan di Obama, paso hopi di nan ta hende pober y riba bijstand como free loaders, hendenan cu ta haya cabey boto di gobierno y nos sa kico a pasa cu Mitt Romney. Mi no ta kere den politica e tipo di profiling ta un contribucion na politica. Mi ta kere cu Aruba ta spera di nos un caminda pa cana inspira,” Eman a bisa den e entrevista na Enfoke.
El a remarca tambe cu hopi biaha nan no ta papia bunita di dje, pero e nunca a yama nan pa garbage. Pa bo yama bo coleganan pa garbage. “Aruba mester di politiconan bieu, hoben, experiencia; no ta importa di cua generacion, pero nan mester tin nivel y curason pa sirbi e pais aki y mucho menos nan mester cana cu rabia of odio pa bringa nan contrapartidarionan.”
Si bo tin algo pa motibo cu e tin efecto riba e vision y e calidad di gobernacion ta un cos, pero ora cu e ta bay den direccion di profiling y yama otro pa garbage, Eman ta considera esaki como robes y ta spera cu ta en berdad un eror di momento pasobra e ta compronde cu tur hende ta desaroyando nan politica.
Eman ta sinti cu e sosten di partido AVP semper tabatin un base hopi amplio y grandi cu coyuntura. “Tin biaha nos a gana, tin biaha nos a perde. Nos tey pa 80 aña. Nos a conoce momentonan gloria y nos a conoce momentonan di renobacion y cambio y AVP ta preparando pa no ta dependiente di partidonan cu ta fly by night.
Den un proximo eleccion nan kier un mandato di pueblo pasobra e trabou ta hopi grandi. E tipo di coalicion cu a mira den pasado cu e partidonan chikito no tin e fundeshi, ni e compromiso riba termino largo. “Nan t’ey un rato pa purba un cos, pero si e no logra, nan a bay. Nos t’ey for the long run. Den bon y den malo y pa percura cu e pais aki por conoce momentonan bon atrobe y esey ta e compromiso cu nos a haci. Mi ta kere cu pueblo mes ta sinti den nan curason y alma ora bo compromiso ta serio, djis warda wak con pueblo ta responde.”


text:
Kralendijk- Segun miembro di Konseho Insular pa Partido Demokrat, Michael Pieters, e situashon na Jachthaven ta duna e imprenshon ku ta kargando awa hiba laman.Segun Pieters, ela tuma nota di e trabounan ku ta tumando lugá riba e kaya Gobernador Debrot na altura di Jachthaven kaminda tin un situashon di awa di laman ku ta subi kaya poniendo ku outomiobilistanan tin basta problema ku e situashon aki.
E awa di laman ku ta subiendo kaya, depende e situashon di naturalesa di ‘eb’ i ‘vloed’ i tambe ora di yobida di awa ta krea un sitashon di desgusto serka outomobilistanan pasombra e awa salu di laman ta bai riba e outonan ku ta trafiká riba e kaya ku tur e konsekwensianan negativo ku esaki por tin pa e vehíkulonan.Pieters ta sigi bisa ku e ta na altura ku tabatin un plan pa renova Kaya Gobernador Debrot for di banko Maduro na Playa te na e rotonde konosí komo rotonde di Sunset Beach.Dado momentu, gobièrnu a disidí di separá e proyekto aki i ehekutá e parti di kaya na altura di Jachthaven pasombra esaki tabata mas urgente.
Brùg
Esaki ta tumando lugá na e momentunan aki kaminda riba instrukshon di gobièrnu a disidí di pone klinker riba e kaya. Pero e situashon di e awa di laman ku ta subi kaya lo no keda solushoná segun Michael Pieters. Segun Michael Pieters, na su pareser, ta un subida di e kaya mester tuma lugá den forma di un brùg pa asina solushoná e problema di awa di laman ku ta subi kaya i hasi daño grandi na nos vehíkulonan ku ta trafiká riba e kaya aki.
Mas alew Pieters ta bisa ku den e kaso aki ta parse ku gobièrnu ta hasiendo nèt kontrali, esta hisa laman trese tera.“Kualkier persona ku no tin tinu di konstrukshon di kaya mes por mira ku e loke ku nan ta bezig kuné lo no solushoná e situashon i mas bien ta un derochamentu di plaka sin krea e solushon rekerí”, Pieters ta bisa.
Pregunta
Finalmente Michael Pieters ta bisa ku den reunion públiko di otro siman e lo hasi algun pregunta na gobièrnu tokante e situashon na Kaya Gobernador Debrot na altura di Jachthaven pa asina tur outomobilista por sa ta kiko realmente ta e intenshon di gobièrnu i kon finalmente gobièrnu tin pensá pa solushoná e situashon aki pa duna un alivio a largo plaso.


text:
E luna aki 25 kolaboradó pedagógiko den sektor di akohida di mucha a slag pa nan estudio di MBO pa kolaborador pedagógiko asistente. Ku esaki nan ta un stap mas serka di e eksigensianan di diploma, ku ta stipulá den e ordenansa insular pa akohida di mucha for di aña pasá, den kuadro di e programa BES(t) 4 kids. Mas ku mitar di e profeshonalnan den sektor di akohida di mucha ta kumpli ku e nivel di estudio deseá i kasi mitar ta studiando.
E programa BES(t) 4 kids ke ofresé akohida di mucha di bon kalidat, seif i pagabel pa mucha di Hulanda Karibense, pa tur mucha haña chèns pa desaroyá nan mes kompletu. P’esei e ordenansa insular pa akohida di mucha a drenta na vigor na 2020. Den e ordenansa aki tin tur eksigensia di diploma stipulá na kua tur organisashon di akohida di mucha mester tene nan mes. E eksigensianan ta toka entre otro nivel di estudio di e profeshonalnan. Akohida di mucha di bon kalidat ta rekerí sufisiente trahadó kualifiká.
E añanan binidero profeshonalnan i gastoudernan na Boneiru mester tin un diploma pedagógiko di por lo ménos nivel MBO-3. Tambe un sentro di mucha mester tin por lo ménos un profeshonal riba nivel MBO-4, dirigí pa señalá retraso den desaroyo i enseñansa. Pa yuda realisá esei, e programa BES(t) 4 kids a traha huntu ku MBO Bonaire, kende ta ofresé e kursonan di BBL na nivel 2, 3 i 4, kaminda ta kombiná traha i studia.
Pa motibu ku un kurso na nivel di BBL ta tuma lugá pafó di e orarionan usual di trabou, e ta un reto pa stimulá e trahadónan. P’esei huntu ku BES(t) 4 kids a buska oportunidat pa eliminá kualke ‘bottleneck’ durante e trayekto di estudio. Asina sentronan di akohida di mucha por bin na remarke pa kompensashon pa e gastunan di personal via e sistema di ‘loonverlet’, pa e trahadónan ku ta sigui un kurso na nivel di BBL. Asina por regla remplaso pa e oranan ku e trahadónan ta atendé lès den dia.
MBO Bonaire i BES(t) 4 kids ta hopi kontentu ku un porsentahe di slag haltu i ta felisitá tur partisipante. Tamara Nicolaas, lider di proyekto BES(t) 4 kids Bonaire: “Ta tremendo ku e promé resultadonan di e programa BES(t) 4 kids ta birando visibel. Klaro ku nos di e programa ta bai purba di sostené sentronan di akohida di mucha pa keda mehoráe kalidat di akohida. Pero al final, ta e hendenan den sektor di akohida di mucha ta esnan responsabel pa mehorashon.”


text:
Sinceramente e reaccion di Glenbert Croes, minister encarga cu DIMAS no a sorprende mi na ningun momento. Esaki sigur ta e actitud di un despota, cu a base di su nepotismo, ta cabando cu democracia, trapando riba ley y minando e orden huridico di un structura di gobernacion.
Mi ta kere, cu un ambtenaar y es mas un director of hefe di un departamento, mester ta loyal na e gobierno cu e ta sirbi y den esey na e minister bou kende e ta cay. Pasobra for di nos pensamento ta sali cu gobierno den principio ta pueblo. Pues un ambtenaar, mescos cu e minister y parlamentario, tambe ta un sirbido di pueblo.
Cu e pensamento aki, esaki no kiermen cu e ambtenaar mester siguiciegamente sin mas loke un minister ta hinca den su cabes cu mester wordo haci, pasobra esey ta su deseo. Aki ta unda cu hopi biaha ta wordo uza e palabra confianza, loke cu Glenbert Croes ta uza den e caso di directora di DIMAS. Y segun e minister cu su cana a yena, ora cu e directora lo entrega un keho di “valsheid in geschrifte” na Ministerio Publico.
Como ex minister, mi ta convenci cu mester tin un bon relacion cu bo subordinadonan directo, den e caso aki e hefe y directornan di departamentonan. E bon relacion aki ta basa atrobe riba e loyalidad na e conhunto di orden, regla, sirbishi na pueblo, y defensa di norma y balornan den nos pais. Mi no tabata tey pa huzga directamente con e relacion lo ta entre Glenbert Croes y su directora, pero pa den apenas 6 luna di tempo un relacion entre un minister cu a caba di bira minister di DIMAS y e directora cu tambe apenas tin un hefe nobo, ta bira dje malo ey cu mester bira nombra un Management Team y conociendo e directora en cuestion, ta dificil pa traga. Den un relacion asina sigur mester tin momentonan cu director of un hefe di departamento, como un consehero principal di un gobierno, ta atende su superior, den e caso aki un minister, cu cierto cosnan no ta bon of ta contra ley, toch!! Den mi caso sigur mi a scucha di mi hefe y directornan. Dicon esaki ta otro awor?
Pa esaki mi ta bolbe na e forma di despota di goberna nos pais y sigur den e caso aki Glenbert Croes ta hiba su maneho di “I’m the Law & Order”. Y tur mester baila riba e musica cu e ta pone. Awor aki nos por ripara e defensa di e fanaticonan ciego y cu ta depende di e minister, ta tira culpa, mescos cu e minister, riba e directora. Y e minister cu un cara di “bon samaritano” ta bin pretende cu “mi kier pa e directora keda, pero no cu su podernan”! Pakico?
Tambe nos por a lesa e relato di minister cu e tabata asina un bon hende, cu na momento cu gobierno a sinta 20 september 2021, el a scucha di e directora, ora cu e como minister kier a bin cu MT, a cambia esaki den un Stuurgroep, pa no mina e posicion di un director. Bay ta generoso! Anto esaki den e prome 3 simannan cu Glenbert Croes a tuma encargo. Ki malo bo relacion e ora ey por ta, cu bo no a duna e directora e beneficio di duda, pa hunto stipula e maneho cu bo kier hiba? Es mas Glenbert Croes ta bisa di a bin cu Stuurgroep (intencion tabata MT) pa asina splica mihor e maneho cu tabata na caminda. Pero realidad ta cu no tabata tin un maneho nobo “in place”, sino esun di ex minister Bikker. Loke mi ta kere cu Glenbert Croes ta referi aki ta “instruccionnan” pa juist desvia di leynan, maneho stipula, y mas ainda di norma y balornan democratico cu nos pais mester tin como fundeshi. Si! E mesun fundeshi cu e Secretario di Estado sra. van Huffelen a referi na dje. Sin e fundeshi solido aki, nos estado di derecho ta wankel, schuin y ta yega un ora cu e ta colapsa. Y pakico Aruba ta cla pa colapsa?Pasobra NEPOTISMO ta na orden di dia!!!
Glenbert Croes awor ta institui un MT pa asina sigui burla di nos estado di derecho. Y den e caso aki ta sigui uza ambtenaarnan y siguidornan politico pa alcanza su meta. Na momento cu a apunta un di dos persona pa tambe firma den nomber di DIMAS, nos tabata sa cuantor tin. Pio ainda ora nos sa kende a wordo apunta! Un hende cu den pasado tambe a wordo uza caba pa e tolda berde. Awor ta tolda geel ta na turno, pa haci mescos of te hasta pio. Mescos cu e minister, tipo di ambtenaarnan, sin preparacion necesario, peor ainda un preparacion huridico, ta e peligernan mas grandi pa un “invasion Hulandes”!
Modus Operandi di Glenbert Croes y gobierno ta mustra di ta bula cabez di esnan cu por ta estorbo, pero pa pone hende sin preparacion y sin un background profesional den un puesto pa nan wordo uza! Y aki ta unda esnan cu ta bay den e aventura aki, pa sigui e ministernan a pie de la letra, mester ta cauteloso, cu no ta nan alfinal lo paga pa esaki cu nan libertad! Tur hende mester muri! Esey nos no por evita. Pero prison tambe ta pa tur hende, anto esey si nos por evita di yega eynan!
Aruba. Aki ta bisto cu e minister a perde confianza paso e directora no kier bai haci cosnan contra ley, cu na su turno lo ta contra e ARUBIANO. ARUBA, QUOVADIS???
Miembro di Partido UPP
Booshi Wever


text:
TANKI LEENDERT – FEBIAR, e Federacion di Biyar Arubiano, a start sali manera tur aña cu su “main event”, e campeonato anual pa ekiponan di biyar bola 8. Un evento cu desde decada 90 ta carga nomber di “biyar pa nervio di hero”! Den ultimo evento nos por a wak aya n’e palacio di biyar na Tanki Leendert, esta T&T Billiards, con e famoso ekipo di decada 70, Barracuda, a enfrenta e ekipo di Mongoose, e bestia mas lihe cu culebra! Cos no a bay mucho “fast & furious” si pa Mongoose, ya cu varios di esnan di Barracuda cu a logra scapa ora porta di santana a keda habri tabata tin un “pretpakket” n’e “Mogoosjes” nan.
Barracuda ta sali style di “one for the rest, the rest for thebest” ora cu D’Angelo Odor ta perde 2-0 cu RalphAndrews di Mogoose. Mes ora porta di santana ta dal habri style di thriller y Ransley Tromp ta tuma vengansa cu 2-0 ariba Alton Burke. Siguientemente Aaron “The Baron” Franken di Barracuda ta rementa Patrick Henriquez cu 2-0 fo’i otro; Richard “The Big Bad Wolff” ta pone NoeCantana plat cu 2-0; “D’Gun” Acosta hunto cu Brandon ta dal Robby y Ruud di Mongoose cu 2-0, y pa cera e porta di santana cu broche di ora, all-timer Pedro “mal ehempel” La Rosa ta dal sali manera un zombie klap AldinoEmerencia cu 2-0, pa dje fashi aki Barracuda pasa manera un wals di placha asfalt laga Mongoose plat platcu score di 5-1!
N’e otro mesa, cos no a bay dje facil ey si p’e ekiponan di Mad Dogs, bou guia di capitan Tico Tromp, y Steelers, bou guia di “el bon bon de siempre” Elvis Evertsz! Marc Farrodi Steelers ta habri score cu 2-1 contra Errel Tromp. Maikel Maduro di Mad Dogs ta empata bek y ta dal Fredley cu 2-1. Mad Dogs ta bay dilanti cu 2-1 ora cu nada menos cu Richard Gomez dal un “reencarnacion” contra Martin Apeldoorn y ta suta Martin cu 2-0! BetoSaladin di Mad Dogs ta amplia e score pa 3-1 ora e ta dal Emile Kock mortalmente cu 2-1! Ladramento di cacho brabo ta cuminsa yena e palacio di biyar!
Albert Geerman y Manuel di Mad Dogs ta gana ScotchDoubles cu 2-1, y sensacionalmente Mad Dogs ta yega “top of the hill” cu score di 4-1!
Pero, ainda Steelers tin rosea! Roukus T ta dal AndyGeerman 2-0; Gunnar Leonardo ta dal Allan van aanholt2-0, y n’un manera convincente Steelers ta corta bentaha te na 3-4! Por ultimo, capitan “Le Bonske” Evertsz ta hiba un bataya heroico pero en vano contra heavy weightArmand Ridderstap, y cu 2-0 Armand ta placha Elvis pa dje moso aki Mad Dogs triunfa cu score di 5-3 contra Steelers! Shonnan keda pendiente pasobra t’awo e cos aki a cuminsa stoba!


text:
WILLEMSTAD — Den kuadro di preparashon pa e sekshon di anti-doping durante Carifta Games 2017 na Kòrsou, e komishonado di anti-doping pa e Asosiashon di Atletismo Norte Amerikano, Sentral Amerikano i Karibe (NACAC) Dr. Lord lo hasi un bishitá di kontrol dia 17 pa 19 di febrüari próksimo na Kòrsou. Durante su bishitá e lo inspekshona e lokalidat unda mester tuma e muestra nan di urina, yena e formulario nan konserní i manda e muestra nan un laboratorio sertifiká na Canada ku DHL. Pa su presensia nan Kòrsou e komishon di anti-doping di komité olímpiko di Kòrsou a traha e siguiente programa:
17 febrüari 20:00 Yegada Kòrsou
18 Febrüari 09:00 Reunion di orientashon
10:00 Bishita di e kamber di gimnasio
11:00 Presentashon pa tur atleta pre-selekta
12:00 2 tèst(entrenamentu)
12:30 Lùnch
13:00 Final pa e atletanan i coachnan
14:00 Reunion di evaluashon i reportahe
15:00 Un trep rònt Kòrsou ( pa dr. Lord)
19:00 08:00 Biahe di regreso


text:
Como parti di e programa di e conferencia LIDERA, organisa pa Aruba T rade & Industry Association (ATIA), rond di 450 atleta hoben di Aruba a atende diabierna ultimo un sesion di motivacion duna pa e orador internacional Trent Shelton. E evento a conta tambe cu figuranan destaca di deporte local, cu a comparti na experiencia y lesnan den ballroom di Marriott Aruba Resort & Stellaris Casino. Pa ATIA, esaki tabata un oportunidad excelente pa aporta na un desaroyo integral di e nos deportistanan, y hunto cu ne, di e futuro lidernan di nos comunidad.
Den cooperacion cu diferente asociacion y ekipo di deporte local, ATIA a logra brinda un oportunidad cu sin duda e hobennan lo keda recorda. Ta di remarca cu un encuentro, di e magnitud aki y cu hobennan di entre 14 pa 20 aña, ta algo sin precedencia na e isla.
Despues di a yama tur presente bon bini, director di ATIA, Herrick Henriquez a duna palabra na Minister di Deporte, Endy Croes kende a gradici e organisacion pa haci e evento posibel reconociendo cu actividad asina caminda ta stimula e hoben su pasion pa alcansa metanan, ta mes importante cu e entrenamento fisico.
Shelton, kende su mes ta un ex-hungado profesional di futbol Mericano, a pone su mes disponibel y tabata masha entusiasma di por a papia cu e atletanan hoben. Durante mas di un ora, el a conta di e retonan cu e mes a afronta, kico ta loke a funciona p’e y principalmente a motiva nan pa nunca stop di persigui nan meta. Muchanan sinta den e sala a mustra hopi atento na e loke Shelton a trece dilanti y a haci preguntanan al caso.
Den e panel cu tambe a hiba palabra durante e sesion, tabatin Devah Leenheer, Jordy Groters, Elliott Loonstra y Nicole Hoevertsz. Nan storianan personal di trabou duro y exito a yuda e muchanan relata na e esfuerzo cu ta necesario, pero tambe cu nan soño por bira realidad. Asistentenan tambe por a interactua cu Sarah Quita Offringa, Tarianna Doornkamp, Deaxo Croes y Chadwick Tromp.
Sin duda algun tabata un atardi for di cual e muchanan a bay cu hermentnan cu lo ta masha util den deporte, pero tambe den aspecto profesional y personal. E impacto tabata notabel te hasta pa e mayornan cu posterior na e evento a expresa di a nota e entusiasmo cu e muchanan a keda cu ne. Pa cu esey a elogia ATIA su iniciativa y ta spera cu tipo di evento por ripiti.
ATIA ta gradici Aruba Bank, Setar y Lotto pa Deporte pa haci e evento posibel. ATIA kier a yama un danki tambe na tur cu, di un manera of otro, a aporta; en particular na e organisacionnan deportivo di nos isla cu a atende e invitacion.


text:
Kralendijk – Carlos Lopez Natera miembro di M21 ta trese su punto di bista kiko ta objetivo di un presupuesto di un gobièrnu. Segun Sr. Carlos Lopez Natera, Platon ta bisa den su buki “La Republica” ku e ser humano mester biba den un komunidat; espesífikamente, den un sosiedat organisá pa por kombibí i sobrebibí ku otro sernan humano. Pa por biba den un komunidat, esaki mester ta organisá i mester tin un direkshon, i ta den e área aki polítika i polítikonan ta drenta pa duna bida na e siudatnan di un estado. Tambe Platon a bisa ku un polítiko mester ta hustu den nan desishonnan.
Biniendo bek den nos tempu, polítika aktual ta basa riba dos dimenshon: legislá i invertí. Esnan na poder tin e kapasidat i deber di legislá nos akshonnan, esaki ta parti di nan responsabilidat básiko i komo tal nan mester hasi esaki ku igualdat, basa riba estado di derechi, ku leinan i normanan, semper ku rèspèt pa ku derechinan humano. E otro área hopi importante i kisas kritiko i delikado ta “atministrashon públiko” i spesífikamente loke tin di aber ku presupuesto, no solamente pa determiná gastunan pero tambe pa garantisá e bon trabou -konhuntamente- di tur servisionan di gobièrnu den nan ehekushonnan, pues den nan “invershon públiko”.
Un presupuesto komo instrumento finansiero i ekonómiko, ta e base di kualke akshon di gobièrnu den su funshonamentu diario i den e desaroyo di e diferente plannan di akshon polítiko. Presupuesto ta un hèrmènt di funshonamentu atministrativo ku ta permití un gobièrnu aktua di un forma planifiká, ophetivo i rashonal. Ta importante pa menshoná ku presupuesto NO ta polítika; polítika ta hasi uso di presupuesto pa ehekushon di plannan. Ta importante pa traha un presupuesto ku un vishon amplio i kla pa e por ta efektivo den kualke situashon di akuerdonan polítiko.
Un presupuesto mester ta basa riba un prinsipio di planifikashon ku ta inkluí: rashonalidat, previshon, universalidat, unidat, kontinuidat. E aspektonan aki ta fundamental pa un presupuesto por ta efektivo. For di nan ta bini e proseso di: formulashon, diskushon i aprobashon, ehekushon i kontrol ievaluashon di resultadonan.
For di esaki nos por dedusí ku un presupuesto públiko ta un plan di akshon di gran importansia; e ta reflehá un parti fundamental di e polítikariba tur tereno. E ta trese dilanti prioridatnan i ophetivonan di e gobièrnu. Un presupuesto ta mustra kon gobièrnu ta saka rekursonan for di komunidat i kon esakinan ta wòrdure-distribuí den e komunidat su nesesidatnan..
Un presupuesto mester ta tambe, un hèrmèntadekuá di gobièrnu. Pa esaki mester satisfasé dos kondishonnan fundamental: generá insentivo pa ku e akshonnan individual i kolektivo i produsí resultadonan positivo i ku impakto.
Awor mi preguntanan ta: basa riba loke un formulashon presupuestario mester ta i mester tin den dje, esun presentá pa Kolegio Ehekutivo pa aña 2022 ta algu ku nos komunidat di Boneiru por biba kun’é? E presupuesto 2022 ta un refleho di nos realidat i un vishon di loke nos ke i mester pa e luna nan ku ta bini? Nos dolónanlo kedaaliviá ku e presupuesto aki? Nos ta sinti nos mes representá den loke e presupuesto 2022 su kontenido ta? E presupuesto 2022 ta mustra klaridat, igualdat, partisipashon di pueblo, ekilibrio i klaridat den su formulashon? Boneiru ta bai ta bon para basa riba e presupuesto 2022?
E preguntanan aki i hopi mas, ta dudanan ku nos komo siudadano di Boneiru, tin òf lo por tin den un futuro serkano i p’esei mi ta sinti ku komunidat mester ta na altura di loke ta bai sosodé ku maneho di nos gobièrnu pa loke ta trata finansa:kòrda ku na final di dia ta gobièrnu ta bai saka nos sèn i nan deber ta pa nan re-distribuí esaki di un forma bon planifikána benefisio di nos komunidat i ku kontrol.
Mirando kon e kos ta i kon ta kanando awor aki mi ta kere ku a yega e ora pa E DIFERENSIA!


text:
Marisol Lopez Tromp ta bek den e top di politica na Aruba despues di a ricibi 4191 voto durante eleccion di dia 25 di Juni ultimo. Esaki a haci Marisol e tercer vote getter di Aruba durante eleccion aki y casi e ta bek na su mihor dianan cu tabata na 2001 y 2005 respectivamente. E resultado: abrumador, e mensahe: nunca no subestima MLT!
MOMENTONAN MAS MARCANTE PA MARISOL DURANTE ELECCION TABATA TA:
- Marisol ta ricibi un manifesto for di un grupo di fanatico dilanti su residencia pa pidie pa sigui den politica
- Marisol ta tuma partido MAS over.
- Marisol ta presenta un lista cu apenas 6 candidato riba dje
- Marisol ta participa na e debate di KVK na unda e ta presenta algun pun- to fuerte pero no ta realmente haya un oportunidad pa luci.
- Marisol ta scohe algun aparicion clave pero realmente ta concentra riba ‘one on one’ cu votadornan cu bishitanan den bario.


text:
Entrante luna di maart clientenan di SETAR por cumpra varios producto, bundles y mucho mas via nos Online Store na www.setar.aw/store. E Online Store ta brinda oportunidad pa browse y wak devices y acesorios cu tin disponibel.
Tambe por wak cuanto e device lo sali door di selecta e modelo di telefon, selecta bo plan, por ehempel Postpaid U, e duracion di contract, e tipo di contract y e abonnement cu ta desea. Unabes cu selecta esakinan, por wak e suma cu mester paga pa e telefon y por agrega e telefon na bo “cart”.
Clientenan cu servicionan prepaid di SETAR tambe por cumpra varios servicio online, entre otro: data bundles, one bundles, credito prepaid, prepaid sim card y prepaid data pa Wireless Broadband.
Pa haci compras via e Online Store, e cliente por login cu su informacion di MiSetar of por registra pa un account. Si login cu MiSetar, automaticamente lo mustra e numbernan y informacion cu tin registra riba e cliente su account na momento di selecta un device y contract.
Na final, e cliente por check out door di click riba e cart. Akinan por selecta e fecha y orario pa pick up e order na Teleshop Seroe Blanco. Clientenan por paga cu Credit Card, Pay.aw of na Teleshop Seroe Blanco cu e opcion di “Pay In-Store”. Unabes cu place e order, lo ricibi un email cu confirmacion di e order.
Pa mas informacion, bishita nos Online Store y experiencia tur e facilidadnan cu e ta ofrece bo.


text:
Minister Ruisandro Cijntje Mi ta na airport huntu ku e hobennan ku a sali hasi algu positivo pa nan pais i representá Kòrsou di un forma tremendo na Atlanta durante di e weganan di Curacao Night with the Braves.
Komo minister di desaroyo ekonómiko mi ke bisa ku mi ta sostené e hobennan aki i mi ta super orguyoso di nan profilashon durante di e biahe di trabou aki.
Mi ke enkurashá nos hobennan pa bai pa boso soñonan i no matter what sigui pusha dilanti i saka kara di Kòrsou.
Ta lamentabel ku ekspreshon di prensa a para bira bullying. Ta momentu pa media wet wòrdu introdusí.
• Body shaming no ta ok!
• Bullying no ta ok!


text:
Kòrsou su shimaronahe marítimo: Rutanan via laman na kaminda pa libertat
Seri di Herensia Kultural
Promé parti: Huida pa yega Coro i ‘St. Domingue’ (Haiti)
Den kuadro di e ekshibishon ‘De Erfenis van Slavernij’ / ‘Herensia di Sklabitut’ ku hende por bishitá te dia 26 di novèmber 2006 na Landhuis Groot Santa Martha, NAAM ta publiká tokante e herensia akí, informashon nobo ku no a investigá basta ainda. Den dos artíkulo e históriko Han Jordaan ta mustra kon katibunan, ku hopi biaha tabata nabegante di eksperensia tabata optené nan libertat huyendo bai Venezuela, Haiti òf ‘de Republiek der Verenigde Nederlanden’.
Huimentu o sea ‘shimaronahe’ ta inherente na sklabitut. For di prinsipio ku tabatin afrikano na e kolonianan merikano, esakinan a purba kambia nan destino, huyendo. Asina tabata na Kòrsou tambe. Den e instrukshon pa gobernador Jacob Pietersz.Tolck di 1638 por lesa un artíkulo al respekto.
‘De Compagnies eigen swarten ende swartinnen sich h[un] verloopende sullen beyde dubbelen arbeit doen ende s[oe] te waeter ende brood gespijst worden ende de stra[ffe] naer gelegentheit van de misdaet verswaert o[fte] gemodereert.’
[Den kaso ku e pretunan di Compagnie, hòmber i muhé hui bai, nan lo haña trabou dòbel mas pisá pa nan traha i nan lo biba riba pan ku awa, miéntras ku lo subi o moderá nan kastigu dependiendo di e sirkunstansia.]
Sin embargo, Kòrsou no tin tereno ekstenso kaminda e katibunan lo por a haña kaminda di skonde na e isla mes o salba di sklabitut pa semper, manera nan kompañeronan na e islanan di Antia Grandi tabatin. E úniko rutanan ku a kondusí na un libertat permanente tabata riba laman.
E ruta mas kòrtiku i mas konosí tabata esun di bai Coro. Durante siglo 18 huimentu via e ruta akí a oumentá konsiderablemente. Meimei di siglo 18, prinsipalmente tempu ku outoridatnan spañó a fiha ku no ta manda e katibunan bèk ku a yega aya i bisa ku nan a hui pasobra nan ker a bira katóliko, ni no ta bende nan tampoko, sino ku mester a deklará nan liber. No a tarda nada pa esaki tabata konosí na Kòrsou. Un delegashon di Kòrsou a bai Venezuela pa purba konvensé outoridatnan kolonial spañó pa entregá e katibunan ku a hui for di Kòrsou, pero e delegashon mester a bini bèk sin a logra tal propósito. Na Venezuela nan no tabatin oido tampoko pa e argumentonan ku e katibunan spañó ku tabata hui for di Venezuela bini Kòrsou semper tabata gara nan aki i manda nan bèk. Algun aña despues, na 1754, direktor Isaac Faesch (1740-1758) a keha ku e echo ku spañónan tabata duna protekshon na e katibunan di Kòrsou ku alkansá Coro, tabata oumentá e kantidat di huida diariamente i ku esei finalmente lo ruina e isla.
A tuma vários medida, manera mara barkunan na kadena i Faesch a pone milisia (warda sivil) urbano pretu i di koló patruyá den Otrobanda, ‘op de kriek off rifft van de Leijenhoek’ (kant’i awa riba Ref) for di e lugá kaminda hopi katibu, tin biaha na grupo di mas di dies pareu, tabata tuma e kurashi di riska krusa laman. A registrá un kaso kaminda a mata kaptan di un barku ku kua hende a hui, pero tabatin kuenta tambe ku kaptan i tripulante a duna nan kooperashon boluntariamente. Hopi aña despues e kapitannan di e dos milisianan urbano liber, Antonio Beltran i Jacob van Loenen, ora tur dos a bai hasi petishon pa haña pida tera pa nan traha ei gana nan pan, nan a argumentá ku nan a duna bon servisio den buska i den stroba e katibunan den nan huida, ‘toen eene groote menigte slaaven zich over zee naar de Spaanse custen begaaven.’ [‘tempu ku un multitut grandi di katibu tabata krusa laman hui bai e kostanan spañó.’]
Katibunan di plantashi Fuik
Den anochi di 27 di òktober 1774 tur e katibunan, inklusive e muchanan di plantashi Fuik, propiedat di Lourens de Mey Scholten, a kohe un priago o sea un kanoa grandi ku kua nan ker a krusa bai Coro. Sin embargo a deskubrí e plan akí i a bati alarma di manera ku e huida akí a malográ. Di e grupo akí a tuma 23 prezu pa despues manda nan e kolonia franses St. Domingue (ku despues a bira Haiti) pa bende nan. Durante e aña ei mes 140 katibu a logra hui bai Coro.
Vários biaha a pidi ‘Staten-Generaal’ na Hulanda pa emprendé akshon diplomátiko i obligá e spañónan entregá e katibunan ku a hui. E petishon a tuma lugá tambe, pero ku tiki resultado. Huida di e katibunan tabata nifiká pèrdida ekonómiko, pero outoridatnan tabatin miedu ku e shimaronnan akí ku supuestamente tabata biba un bida na Coro, lo por a drenta e boto rápidonan ei bin sakeá na Kòrsou. I ta klaro ku e katibunan na Kòrsou lo skohe nan banda.
Kompletamente imaginario esaki no tabata, pasobra na 1773 tabatin notisia ku dos barku armá tabata terorisá e laman rondó di Aruba i nan tabata yag riba barkunan di Kòrsou. Ora un di e barkunan akí despues di un skaramushi ku dos barku di Kòrsou a noufragá, a resultá ku entre e tripulashon tabatin un kantidat grandi di shimaron prosedente di Kòrsou.
Pero tabatin ainda un otro ruta pa huida ku na promé bista por ta parse ménos lógiko. Ta asina ku durante e promé parti di siglo 18 katibunan tabata hui bai ‘Republiek der Verenigde Nederlanden’ (lesa: Hulanda). (otro siman: parti 2)
Ilustrashon: Lista di e katibunan ku a hui (e shimaronnan)
E lista ta kontené nòmber di algun sentenar di katibu ku nan fishi/tarea, nòmber di nan doñonan, e aña ku nan a hui. (fuente: Nationaal Archief, Den Haag). .
Fuente
J.A. Schiltkamp en J.Th. de Smidt, West Indisch Plakaatboek. Publikaties en andere wetten alsmede de oudste resoluties betrekking hebbende op Curaçao, Aruba, Bonaire. Twee delen, deel I (1638-1782) (Amsterdam: Emmering 1978); Nationaal Archief in Den Haag, archief van de Tweede West–Indische Compagnie (inventaris 1.05.01.02), nrs. 4, 205, 568, 569, 582, 588, 599, 600, 603, 605, 607, 610; Zeeuws Archief, archief van de Middelburgse Commercie Compagnie (toegangnr. 20) inv.nr. 56.1
Teksto: Han Jordaan. Jordaan ta históriko, i e ta entre otro den servisio di Koninklijk Institituut van Land- Taal- en Volkenkunde.


text:
E aña escolar nobo a cuminsa y les online via plataformanan digital a bira e normal nobo cu nos mester custuma cune, sea como studiante, mayor of maestro.
SETAR, como nos compania nacional di telecomunicacion y un stakeholder importante, tin como meta aworaki pa haci enseñansa online posibel. Den cuadro di esaki, SETAR a bin cu un bunita proyecto Creando Speranza cu tin como meta pa reparti tablets pa 200 studiante cu no tin device pa nan por sigui nan lesnan online.
Diasabra ultimo, SETAR den cooperacion cu Departamento di Asuntonan Social, Fundacion pa Nos Comunidad, Janine Rodriguez di Slachtoffer Hulp, Fundacion Guia Mi y Fundacion Pa Hende Muhe den Dificultad a reparti e tabletsnan entre studiantenan di varios scol rond di nos isla.
SETAR cu e proyecto aki kier facilita nos studiantenan cu e recurso necesario pa nan por sigui nan lesnan online y asina aki garantisa continuidad di lesnan. SETAR di e forma aki ta sigui aporta na nos comunidad y na haci enseñansa online posibel.


text:
20 di aprel
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
20 di aprel ta e di 110 dia di aña (111 den un schrikkeljaar) riba e kalènder gregoriano. Ta resta 255 dia pa sera e aña.
A sosodé[editá | editá fuente]
- 1792 - Fransia ta deklará guera na Austria
- 1808 - Amsterdam ta bira kapital di Hulanda bou di Napoleon Bonaparte
- 1924 - Turkia ta haya un konstitushon nobo bou di Mustafa Kemal Atatürk
- 1942 - Durante un lantamentu breve na Suffisant, Kòrsou polis militar i guardianan hulandes ta tira diessinku wèlguista chines mata. E insidente aki a bai den historia komo e "matansa di aprel".
- 1961 - E invashon di e Bahia di Cochinos na Cuba, ehekutá pa militantenan anticastrista ku sosten di CIA merikano, ta fracasá
- 1991 - Coastal Oil Corporation ta hasi reapertura di e refineria, antes konosi komo Lago Oil & Transport Company, na San Nicolas, Aruba[1]
- 1992 - Na London ta tuma luga un konsierto pa konmemorá Freddie Mercury, kantante di e grupo Queen kende a muri di aids
- 2007 - Ta tene elekshon pa Konseho Insular na e sinku isla di Antias Hulandes: Boneiru, Kòrsou, Saba, Sint Eustatius i Sint Maarten. Esaki tabata e ultimo elekshon insular promé ku e pais a disolbe na 2010.
A nase[editá | editá fuente]
- 1889 - Adolf Hitler (f. 1945), polítiko i diktador aleman
A fayesé[editá | editá fuente]
- 1993 - Cantinflas (Mario Moreno, n. 1911), aktor i komediante mehikano
- 2017 - Cuba Gooding Sr. (n. 1944), aktor i kantante merikano
A selebrá/konmemorá[editá | editá fuente]
- Pasku grandi na 1631, 1642, 1710, 1783, 1794, 1851, 1862, 1919, 1924, 1930, 2003, 2014, 2025.
- Kòrsou - Matansa di aprel


text:
Pronóstiko di tempu pa Kòrsou i bisindario bálido te djaweps mainta 06:00 o.l., 8 di sèptèmber 2022.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 8 di sèptèmber 2022.
Kompilá: djárason 7 di sèptèmber 2022, 05:00 o.l. (09:00 UTC).
Tempu: Leve te parsialmente nublá ku chèns chikí pa un áwaseru lokal i kalor lo persistí durante di dia.
Temperatura máksimo lo alkansá 35ºC i temperatura mínimo 27ºC.
Solo ta sali 06:25 i ta baha 18:41 o.l.
Bientu: For di un direkshon entre nortost i sùitost i suak te moderá, forsa 3 te 4 (12 te 30 km/ora, 7 te 16 nudo). De bes en kuando un poko mas fuerte den ráfaga; forsa 5 (31 te 39 km/ora, 17 te 21 nudo).
Situashon general: Kondishon atmosfériko ta kontinuá no muchu faborabel pa desaroyo di nubianan signifikante den nos region durante di próksimo 24 ora. No opstante esaki, forsa di bientunan suak den un ambiente levemente húmedo por kondusí na aktividat di un áwaseru lokal riba nos isla. Mas ainda, ta premirá ku e sintimentu di kalor den dia lo persistí pa algun dia mas na Kòrsou.
Kondishon di laman: Por lo general trankil ku altura di olanan serka di 1 meter (3 pia).
Sistemanan tropikal signifikante: Tormenta tropikal Earl a sigui desaroyá i a bira un orkan situá awe mainta na un distansia salvo di e islanan di e sekshon nort di Laman Karibe, miéntras esaki ta move poko poko den un direkshon nort riba Atlántiko. E sistema tropikal aki no ta forma un menasa pa Kòrsou.
Fenómeno spesial: Ningun.
Perspektiva te djabièrnè mainta: Por lo general parsialmente nublá ku chèns pa lokalmente algun áwaseru.
Meteorólogo: Rombley


text:
Karni no di kùr bendí via medionan soshal
Karni no di kùr bendí via medionan soshal
Willemstad – Departamentu di Asuntunan Veterinario a tuma nota di mensahenan riba medionan soshal kaminda ta bende karni di kabritu fresku na komunidat.
Pa protehá salú di pueblo lei (Slacht- en Keuringsverordening 1933 no. 17) ta rigi ku tur kabritu, karné, baka i porko mester ser sakrifiká na abatuarnan di gobièrnu, kaminda ta kùr esakinan i pone un stèmpel aprobá dor di gobièrnu ora e resultado di kùring ta positivo.
Nos kier alertá tur hende pa e riesgo pa salú ora konsumí karni ku no ta di kùr. E animal por tin un malesa kontagioso, pero tambe e sirkumstansha a-higieniko rondó di e matansa por forma un fuente di kontaminashon, kousando habrimentu di barika, sakamentu i tin ora ku konsekuenshanan mas grave.
Pa mas informashon por manda un e-mail na: info.uovz@gobiernu.cw.


text:
KRALENDIJK – E grupo di studiante di ACM Bonaire, a presentá huntu ku otro studiantenan den Reino, solushon kreativo i sostenibel pa nos sektor di aviashon. Esaki ta loke a sosodé despues ku e ministerio di infrastruktura i asuntunan di awa di Hulanda, a reta studiantenan di henter Reino pa bini ku solushon duradero pa buelonan di e islanan ABC. A puntra e studiantenan kua ta e mihó método pa generá energia ku ta nesesario pa remplasá avionnan regular pa avionnan elektróniko òf ‘Hybrid’. Djabièrnè último di un manera virtual studiantenan di ACM Boneiru a presentá nan solushon i a keda selektá komo un di e 5 mihó nan.
Tin un preshon grandi riba e sektor di aviashon pa bira mas bèrdè, aparte di bira mas bèrdè awor tambe tin un reto nobo kual ta e pandemia di CoViD-19. E situashonnan ta rekerí kreatividat, fleksibilidat i inovashon. Nos studiantenan Boneriano a sa di presentá un solushon bon balansa i inovativo. E presentashon di e studiantenan Boneriano, a demostrá un bes mas kon importante opinion i pensamentu di nos hóbennan ta, den kada desishon ku nos ke tuma pa un futuro duradero di nos isla.
Pabien na e tim di studiantenan i tambe un pabien na Señor Jacinto Frans, kabes di e skol.
Alabes un pabien na Bit-lab ku tambe a sali den e mihónan.


text:
Pelikula
Un pelikula of cine, ta un serie di imagen moviendo. E ta wordu trahá dor di rekort imagen nan fotografiko ku un kamara, of por wordu krea ku animashon of efektonan visual. E proseso di traha pelikula a bira un forma di arte i un industria.
Pelikulanan ta artefaktonan kultural kreá dor di kulturanan spesifiko, i e ta refeha e kulturanan ei, anto en turno ta afekta nan. Cine ta konsidera un forma di arte importante, un forma di rekreashon popular i un metodo hopi poderoso pa eduka of indoctrina hende. E elementonan visual di un cine ta duna pelikulanan e pder universal di komunikashon. Un par di cine a bira popular ront mundu dor di husa translashon ku ta kambia loke ta wordu papiá den e idioma di e audiensia.


text:
Arubaanse Voetbal Bond (AVB) a cuminsa cu e proceso pa implementa diferente proyecto di proyecto integral “Grow football Aruba”, cual ta consisti di 8 proyecto cu lo desaroya futbol na Aruba. Dos di e proyectonan aki cu ta den pleno ehecucion ta e proyecto “AVB Academies” y e proyecto “National Teams Aruba, cual ta teamnan nacional den diferente categorianan”. E exigencia cu FIFA a stipula, cu tur federacion mester tin su mes un departamento medico, a pas precies den e proyectonan aki.
Na momento cu tin un academia unda ta guia hungadonan profesionalmente, e guia no ta solamente riba tereno pero tin di bay mas leu. Hunto cu FIFA, a setup un departamento medico cu tur ekipo necesario pa guia futbolista na momento cu e ta lesiona. A acerca CEMEDAR, nan ta traha cu atletanan di rendimento halto, cu ta presta na nivel halto.
AVB a cera un acuerdo cu CEMEDAR pa asisti den e proceso di guia e futbolistanan lesiona. Ta dirigi primordialmente riba e hungadonan di seleccion, pero tambe esunnan di e academia. E siguiente paso cu ta bay tuma, ta incorpora e clubnan den e proceso pa guia futbolista. Ta trahando riba e parti con ta bay implement’e, cuminsando di Division Honor sigui pa Division Uno y otronan. E proyecto ta grandi.
Awo e federacion ta dispone di un departamento medico, di cual tin un dokter specialisa con pa guia atleta, den e caso aki futbolista, lo miho posibel. Den e departamento aki tin fisioterapista y psicologo, cu ta bin di CEMEDAR. Na momento cu identifica cierto hungado, cu por ehempel problema social, problema di violencia na cas of cualkier problema cu por tin, e ora ey ta apunta nan pa bay den sesion cu e profesionalnan aki.
Ta trahando cu gobierno pa mira si por yega na un trahado social tambe pa asina por brinda mas ayudo na e hungadonan cu ta forma parti di sea e Academia of un di e seleccionnan nacional. Banda di e problemanan existente bou hubentud y awo cu e pandemia, e casonan a aumenta mas. A pensa pa agrega un trahado social na e team pa guia e futbolistanan miho. E intencion ta pa guia e futbolista, pero tambe asisti e coach-, club- y dirigentenan. Tambe pa trata e futbolista na momento cu e ta lesiona.
AVB a acerca CEMEDAR, pasobra nan ta un fundacion medico deportivo pa tur atleta na Aruba. AVB tin interes pa proteha su atletanan, pa brinda cuido y p’esey nan tabata kier e servicio medico pa futbol. CEMEDAR tin varios profesional trahando riba e campo deportivo.
Dr. Ricardo Vargas, dokter den Medicina Deportivo di CEMEDAR, a splica cu nan a haci un deal cu AVB y crea dos camber cu tur servicio y mashin pa brinda cuido na futbolista. Nan tin servicio di psicologia, masashi, terapia y fisioterapia. AVB ta e unico federacion di Aruba cu e oportunidad di tin team medico pa su atletanan.
Nan ta riba veld cu e atletanan y ta hasta biaha cu nan. Deporte semper mester tin un grupo di apoyo. Medicina cu tur specialidad ta contribui cu e atletanan. Segun dr. Vargas, si e atleta no tin un lesion, nan ta dun’e massage y esey ta pa evita cu e no ta haya lesion. Tur esaki ta pa evita cu mester warda un luna pa por presenta na specialista of warda pa fisioterapia.
Di tin CEMEDAR eynan, por haya tratamento dos of tres biaha pa siman. E mayornan ta contento y gradicido, pasobra antes e mucha mester a warda hopi of ta retira di futbol pa un lesion. Si no trata e lesion agresivo y di biaha, e atleta ta perde interes pa sigui hunga futbol.


text:
Denzel, Xechell, Bjorn i Terren a topa Bollebof, Keizer i Freddy Moreira
Resientemente Decoded, un plataforma internashonal di músika, ku base na Kòrsou a organisá un enkuentro informal, estilo di ‘Meet and Greet’ na unda ku hóbennan ku ta ‘upcoming’ den farándula lokal a risibí oportunidat di topa artistanan ku ya kaba tin un karera establesí. Tin ku remarká ku artistanan Bollebof i Keizer, komo tambe Freddy Moreira tabata entusiasmá ku e idea di por topa e hóbennan i mesora a konsedé nan e enkuentro. Durante di e enkuentro e artistanan a duna algun tep i tambe un impreshon di nan eksperensianan. Ta trata di grupo DXBT ku e karanan konosí di Denzel, Xechell, Bjorn, Terren. Kada un di e hóbennan aki tin un rais musikal i por a mira nan durante un presentashon di introdukshon durante di Skempi Music Awards aña pasá. DXBT ta kontené e promé lèter di e nòmber di kada integrante. Nan ta e artistanan di mas hóben den e portofolio di Decoded. Ku e mira pa ofresé hubentut algu positivo, e yònkumannan di DXBT ta pendiente pa lansa nan promé kansion na radio. Ta gradisí Saint Tropez Ocean Club, GA, MAC Studios, Greyan Films i Help'R pa nan kontribushon durante e Meet & Greet.
E podio di Decoded ta ofresé un plataforma di maneho, desaroyo, kolaborashon, produkshon i merkadeo na artistanan lokal. Interesante hasi menshon ku artistanan riba e plataforma ya kaba tin diferente video clips, algun surpasando 150,000 views. Ta ofresé artistanan, tantu esnan establesé i esnan ‘prinsipiante’ un oportunidat úniko di wòrdu promové riba diferente kanal di social media, billboards i mas. Ademas, Decoded ta ekipá ku studio di grabashon i produkshon tantu pa audio i video. E mas resiente video clip riba e plataforma di Decoded ta esun di Enmeris feat. Rich Kalash ku a keda lansa 3 dia pasá. Sigui Decoded via di nan YouTube Channel: Decoded Official òf nan página di Facebook.


text:
Awe Dia 27 di augustus 2022 ta haci net 1 Anja pasa cu
Sr.Marco I.Bislip hunto cu su yiu homber mayor Sr.Marcos
E.Bislip awordo transporta cu urgencia pa Dr.Horacio Oduber
despues cu huisdokter ta constata cu ambos miembro di famia
tin covid-19 cu problema serio pa cu oxigeno esaki a tuma
lugar pa 10:30 am di mainta na unda e condicion di salud no
tabata bon oxigeno di tata y yiu tabata yega na 80 pa 84 Spo y
no ta logra alcansa 90 Spo.Dokter di cas ta dicidi cu ambos
persona esta Tata y yiu mester bai urgentemente cu ambulance
pa Hospital.Tabata pa 11’or di mainta cu ambulance a yega na
cas di Sr.Marco Bislip na Caya Jose Geerman 47 y a cuminsa
prepara ambos persona Tata y yiu den ambulance hunto cu
ayudo di e responder pa transporta ambos persona pa Hospital.
Esaki a dura 30 min for di 11’or di mainta pa 11:30 di mainta y
for di eynan e ambulance ta bandona e cas Caya Jose Geerman
47 y ta bai bira na e T-Kruising panort di Johnsons Supermarket
y ta bai abou y pasa dilanti cas di Sr.Marco Bislip na unda tanto
e tata y yiu ta mira con e ambulance ta alega for di nan cas
tanto e tata y yiu a cuminsa menciona cu nan ta lagando cas y
cu urgencia e responder ta pasa e ambulance pa habri caminda
bahando tur auto for di caminda y despues di a pasa e brug
nobo di Spaanslagoen e ambulance a cuminsa core hopi mas
duro y Sr.Marco Bislip ta pone su man na su cabes y e yiu
homber ta ripara cu e situacion ta basta serio.Na yegada ambos
tata y yiu awordo poni ariba cama den seccion Cardio y
despues ambos tata y yiu awordo interna na piso B 3 ambos
tata y yiu tabata tin Covid-19 delta variant. Tata y yiu Marco
Bislip y Marcos Bislip awordo poni na ICU machine di oxigeno y
aparato di monitoreo.Tata Marco Bislip ex-politico y
mandatario a lucha contra e covid-19 delta variant hunto cu su
yiu Marcos Bislip Locutor.E momentonan aki lo keda graba pa
historia di tata y yiu den e lucha pa sobrevivi e covid-19 delta
variante cu a resulta den un tragedia pa cu perdida di nan ser
keri y di un baluarte grandi di pais Aruba y di pueblo di San
Nicolas.
Marcos Bislip ta recorda: 27 di augustus 2022 ta haci net 1 Anja pasa cu Sr.Marco I.Bislip hunto cu su yiu homber mayor Sr.Marcos E.Bislip awordo transporta cu urgencia pa Dr.Horacio Oduber
Awe Dia 27 di augustus 2022 ta haci net 1 Anja pasa cu


text:
Watty Vos Boulevard – Diahuebs mainta den careda di 10:30 polis a bay panort di rotonde di Cumana o sea ariba Watty Vos Boulevard.
Un patruya di K9 cerca mesora a cera na e sitio y a cuminsa check pa hende herida. Dos persona tawata tawata abordo di un Chevrolet flatbed pickup.
Polis a constata cu e dama den e vehiculo ta herida na su man drechi durante cu e vehiculo a kentel momento cu un tire a rementa.
Esaki a bira e motibo principal cu a pone a auto perde control y bay di banda pa cay ariba su banda rechts.
Ambulance lo mester a wordo avisa pa atende cu su man corta. Rotonde Cumana a wordo cera mesora pa evita trafico pega ariba e caminda.
Polis di trafico a yega pa tuma dato.


text:
Karen Angela ta directora di Caveka, People Resources y tin mas cu 20 anja di experiencia den e tereno di asuntonan di personal y organisacion.
Desde e recesion economico y su efecto riba e mercado laboral, surveys teni bou empleadonan profesional ta mustra cu mas y mas tin e deseo pa compronde kico nan contribucion significante ta den e trabou cu nan ta eherce. Companianan no ta expande asina liher riba e cantidad di trahado y especialmente no esnan mas caro. Esey ta pone cu e profesional ta hasiendo mas trabou pa duna un man den e negoshi. Ttin biaha nan ta combina dos of tres funcion. Segun e situacion ta dura mas largo cu simplemente un reemplazo temporario, e empleado ta cuminsa sinti su mes cansa y cu stress. Akinan ta caminda profesionalnan na gran escala ta hasiendo nan mes e pregunta “Kico ta significante den e contribucion cu mi ta hasi den mi trabou?”.
Aunke e pregunta aki ta wordu stimula dor di e situacion economico gobal, e tin un aspecto hopi positivo. Esaki pasobra e ta stimula e pensamento di busca significacion di loke nos ta hasi durante un gran parti di dia, esta na trabou. E descubrimento cu traha duro pero sin por pone den palabra pa nos mes ki contribucion positivo nos ta hasi den nos mesun bida y bida di otro cu ta pasa e dia ta trahando hunto cu nos of den nos cercania, ta touch nos den profundidad di nos ser.
Si bo por scoge pa influencia bida di un otro persona directamente of indirectamente, lo bo scohe pa hasi esaki y hasi’e positivamente? Pa profesionalnan cu ta dirigi otronan den trabou, tin un oportunidad grandi pa durante cu nos ta eherce nos trabou, simultaneamente agrega algo positivo na esnan rond di nos. Podise te hasta nos por contribui na hisa nan calidad di bida den sentido inmaterial.
Den e forma cu hende ta scohe pa trata otro durante e oranan largo cu nan ta comparti cu otro durante di trabou, Bo por ta hasiendo algo significante. Si Bo lo sa cu Bo actitud y trato cu Bo ta duna Bo colega ta jud’e pa sinti miho, abo tambe lo sinti miho, toch? Imagina bo cu bo trato lo jud’e hisa su self esteem, halsa su confianza den su mes y hasi su oranan na trabou mas agradabel, lo Bo no scohe pa hasi esaki? Si Bo pensa cu dor di hasi esaki, Bo colega ta bai cas despues di trabou y tambe ta scohe pa ta un miho Tata, Mama, Yui, Ruman, Bisinja, Ciudadano, esaki lo duna mas significacion na locual Bo ta hasi ora Bo ta na trabou.
Si Bo pensa cu ora nos crea miho Ciudadano, no solamente nos ta hiba e Compania cu nos ta traha den den dje dilanti, pero cu nos ta hasi nos Pais uno mas saludabel? Famianan cu conscientemente ta scohe pa hasi esaki continuamente y consistentemente pa agrega balor y calidad na e bida di esnan cu nan ta comparti bida cune, ta un bon comienso pa un comunidad feliz.
Dirigentenan di Compania, hefenan, profesionalnan, cu tin influencia directo riba e forma con trahadonan ta eherce nan trabou y con ta trata cu otro den ambiente di trabou, por scohe conscientemente pa contribui na e calidad di bida di nan trahadonan y indirectamente na e famia Rubiano.
Podise como Pais nos por puntra nos mes con nos por ta significante na pia di nos trabou, unda nos ta pasa gran parti di nos bida. Kizas esaki ta un bon caminda pa nos cuminsa den e situacion economico cu nos ta aden. Puntra nos mes di den maneho di companianan por inclui instrument- y sistemanan cu ta inculcra liderazgo cu ta yuda duna contenido significante na e bida di nan mes y otronan. Crea un ambiente den cual profesionalnan ta hanja un extra motivacion dor cu nan esfuerso y influencia riba otronan ta bai mas aya cu solamente e beneficio pa e negoshi. Cu e ta extende te na e calidad di bida di esnan rond di nos, nan famia y ultimamente nos Comunidad. Di e manera aki e profesional ta logra duna mas significancia na locual e ta hasi den sentido laboral y ta depende menos riba midi su balor como ser humano na e posicion cu e ta ocupa of e nivel di su salario of cuanto placa e la gana pa e compania. Como hende nos tin e anhelo pa tin significacion pa humanidad y comunidad henter. E secreto grandi ta — cu e ta posibel!


text:
Cu poco cos muchanan por traha cosnan masha bunita… esaki mi a sinja dor di traha hopi anja cu mucha. Loke mucha kier ta atencion y tempo di e hendenan cu ta stima nan. Awor si nos combina esaki cu un tiki material cu hopi biaha nos tur den cas, nan mes por traha nan ‘Obra creativo di carnaval’. Y despues hunga cu nan ruman of amigonan di cas. Esaki por ta material manera karton, papel di color, lijm, stift of potlood, slinger of sinta cu hopi biaha nos ta kita di regalo y warda. Loke mucha ta haja dushi pa traha cu n’e tambe ta glitter, boton, figura di foam y steenchi. Bo por cumpra esakinan hopi barata na diferente lugar.
Okay, awo e obra: bo por laga e mucha corta y decora su mesun mascarda y/of t-shirt na su gusto.
Si e mucha ta hopi chiquito, bo ta corta e mascarada p’e. Lag’e corta e t-shirt na su gusto, cu franja of kita e manga, por ehempel. Si bo invita mas amigo di su scol of bario, nan por pasa un dushi atardi cu un tiki juice y buscuchi. Nan por jump cu nan bunita outfit rond di cas… Encurasha bo jiu pa ta creativo. Esaki lo jud’e den hopi otro forma y situacion den su bida. Na prome lugur e ta bon pa e forma con e ta aprecia y stima su mes. Y si bo tin e tempo, sinta cu n’e tanten e ta bezig. Experencia a sinja mi tambe cu hopi majornan ta encanta traha obra di man hunto cu nan jiu. E ta juda lubida e bida druk di tur dia y pon’e den e flow creativo di bida. Pasa dushi y stima bo yiu…. asina abo ta stimul’e pa stima bida y … su mes!


text:
Sosten finansiero pa akohida di mucha na Boneiru
Organisashonnan di akohida di mucha i ‘gastouder’ ta haña kompensashon finansiero te promé di yüli 2021 si nan mester sera pa motibu di Covid-19. Esaki Reino i Entidat Públiko Boneiru a disidí den e programa BES(t) 4 Kids. Entidat Públiko Boneiru ta pidi organisashonnan di akohida di mucha pa durante di e periodo di ‘lockdown’, no kobra e kontribushon di mayor.
Organisashonnan di akohida di mucha i ‘gastouder’, durante di ‘lockdown’, ta haña un kompensashon èkstra pa kontribushon di mayor, pa asina mayornan no mester paga nan kontribushon (kompletamente). E kompensashon èkstra pa luna ta $150 pa akohida di dia i $100 pa e akohida despues di skol pa mucha. E suma naturalmente ta mas abou si e ‘lock-down’ dura ménos ku un luna. Ta pidi organisashonnan di akohida di mucha ku mensualmente ta kobra mas ku $150 pa akohida di dia i $100 pa akohida despues di skol pa, durante di e ‘lock-down’, desistí di e sobrá di e kontribushon di mayor. E organisashonnan di akohida di mucha lo deskontá e kontribushon di mayor kompensá durante di ‘lockdown’, di mas tarda 31 di yüli 2021.
Supsidio pa akohida di mucha tambe ta kontinuá
Banda di e kompensashon èkstra di kontribushon di mayor durante ‘lockdown’, e supsidionan normal pa e akohida di mucha tambe ta kontinuá ora ku e akohida di mucha mester sera pa motibu di COVID-19. Esaki ta konta pa e supsidio pa un lugá na akohida pa muchanan ku ta biba den pobresa i tambe e supsidio temporal pa mehorá e kalidat di akohida di mucha i baha e gastunan pa mayornan. E supsidionan aki ta kontinuá si e akohida di mucha mester sera durante di un ‘lockdown’. Pero tambe ora un akohida di mucha sera temporalmente pa motibu di enfermedat òf karentena di kolaboradó komo konsekuensia di COVID-19.
E organisashonnan di akohida di mucha ku ta hasi uso di e supsidionan i kompensashon èkstra di kontribushon di mayor for di e programa di Bes(t) 4 Kids, no por hasi uso mas di e medidanan di emergensia finansiero general di e unidat SZW di RCN. Na e momento aki ta elaborá e areglo eksakto mas aleu pa e akohida di mucha i lo publik’é riba término kòrtiku.